**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα σήμερα, 23 Ιουνίου 2016, ημέρα Πέμπτη και ώρα 12.15΄,στηνΑίθουσα «Προέδρου Δημητρίου Γεωργ. Παπασπύρου» (150), συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Μάκη Μπαλαούρα, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομικών «Κύρωση της Απόφασης του Συμβουλίου 2014/335/ΕΕ, Ευρατόμ για το Σύστημα των ιδίων πόρων της Ευρωπαϊκής Ένωσης».

Στη συνεδρίαση παρέστησαν ο Αναπληρωτής Υπουργός Οικονομικών, κ. Γεώργιος Χουλιαράκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κκ: Χρήστος Αντωνίου, Δημήτρης Βέττας, Δημήτρης Γάκης, Στάθης Γιαννακίδης, Ιωάννης Θεοφύλακτος, Γιώργος Δημαράς, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Ανδρέας Ριζούλης, Χρήστος Μαντάς, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Δημήτρης Δημητριάδης, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Αναστάσιος Πρατσόλης, Νεκτάριος Σαντορινιός, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Σάββας Αναστασιάδης, Μιλτιάδης Βαρβιτσιώτης, Απόστολος Βεσυρόπουλος, Νικόλαος – Γεώργιος Δένδιας, Χρίστος Δήμας, Θεοδώρα (Ντόρα) Μπακογιάννη, Αθανάσιος Μπούρας, Μάριος Σαλμάς, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Κωνσταντίνος Χατζηδάκης, Γεώργιος Γερμενής, Ευάγγελος Καρακώστας, Ηλίας Παναγιώταρος, Βασίλειος Κεγκέρογλου, Ιωάννης Κουτσούκος, Ιωάννης Μανιάτης, Σταύρος Τάσσος, Εμμανουήλ Συντυχάκης, Διαμάντω Μανωλάκου, Γεώργιος Αμυράς, Σπυρίδων Δανέλλης, Δημήτρης Καμμένος, Βασίλειος Κόκκαλης, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Επιτροπής, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κύρωση της Απόφασης του Συμβουλίου 2014/335/ΕΕ, Ευρατόμ για το Σύστημα των ιδίων πόρων της Ευρωπαϊκής Ένωσης».

 Πριν εισέλθουμε στην ημερήσια διάταξη, θα ήθελα να υποβάλω στην Επιτροπή μια πρόταση.

 Όπως γνωρίζουμε όλοι το χρέος και η απομείωσή του είναι ένα πρόβλημα που το συναντάμε τουλάχιστον από το 2010, με αυτήν την οξύτητα. Αυτήν την περίοδο έχει τεθεί στην ατζέντα συγκεκριμένα από τους θεσμούς, από μέρη των θεσμών και την Ελληνική Κυβέρνηση, με αναφορές και συγκεκριμένες δεσμεύσεις.

 Η Βουλή από αυτήν τη διαδικασία και συζήτηση, δεν μπορεί να απουσιάσει.

 Συνάδελφοι, το χρέος δεν είναι μια ουδέτερη έννοια. Πίσω από αυτό κρύβονται εφαρμοσμένες πολιτικές. Στη δική μας την περίπτωση ακραίας λιτότητας με συνέπειες τραγικές για τη χώρα και το λαό. Αυτά τα χρόνια είχαμε 25% απώλεια του εθνικού πλούτου. Το 2014 η ανεργία έφτασε το 26,5%. Το 2013 η ανεργία των νέων έφτασε στο 58,3%, ενώ η φτώχεια και οι κοινωνικός αποκλεισμός είναι στο 36%, δηλαδή επάνω από το 1/3 του πληθυσμού.

 Με άλλα λόγια, αντί της σύγκλησης και της αλληλεγγύης, επλήγησαν κατάφορα οι συνθήκες διαβίωσης και υποβαθμίστηκε το επίπεδο της ζωής του ελληνικού λαού. Ταυτόχρονα, επλήγησαν η κοινωνική συνοχή, τα ανθρώπινα δικαιώματα και εν τέλει η δημοκρατία. Σήμερα από όλες τις πλευρές, το χρέος χαρακτηρίζεται μη βιώσιμο.

 Τον Απρίλιο του 2015, συστήθηκε Επιτροπή, με πρωτοβουλία και απόφαση της τότε Προέδρου της Βουλής, κυρίας Κωνσταντοπούλου, η Επιτροπή Αλήθειας Δημοσίου Χρέους, η οποία κατέληξε σε ενδιαφέροντα συμπεράσματα και σε παρουσίαση αξιοποιήσιμων στοιχείων.

 Προτείνω να συσταθεί Υποεπιτροπή από τη δική μας την Επιτροπή, που θα λάβει υπ’ όψη όλα τα στοιχεία, πλαισιωμένη από εμπειρογνώμονες, όπως του ΟΗΕ, του Γραφείου Προϋπολογισμού της Βουλής, τις Υπηρεσίες Επιστημονικών Μελετών της Βουλής, το Εθνικό Ίδρυμα Ερευνών, το ΚΕΠΕ, το ΕΚΕ κ.λπ., που θα ακούσουμε και θα προτείνουμε εδώ.

 Η διαφορά της τότε Επιτροπής του 2015, με την πρότασή μου, είναι ότι τότε ήταν μόνο εμπειρογνώμονες, ενώ τώρα θα είναι Βουλευτές πλαισιωμένοι για τη δουλειά αυτή και με εμπειρογνώμονες.

 Το έργο της θα είναι η συλλογή στοιχείων και η παρακολούθηση των εξελίξεων και προβολή των δικών μας θέσεων. Θα κάνουμε προτάσεις για την απομείωση του χρέους. Οι θέσεις και τα πορίσματά της κατά τη διάρκεια λειτουργίας της Υποεπιτροπής, θα δίνονται στη διάθεση της Κυβέρνησης, της Επιτροπής Οικονομικής Βοήθειας προς την Ελλάδα που έχει συσταθεί στο Ευρωκοινοβούλιο, μετά από πρωτοβουλία το Φεβρουάριο που μας πέρασε, από τον Πρωθυπουργό, κ. Αλέξη Τσίπρα.

 Επιδίωξη αυτής της Επιτροπής είναι η εύρεση κοινού τόπου για την απομείωση του χρέους.

Συνάδελφοι, νομίζω και όλοι θα πρέπει να το δεχτούμε, ότι η Βουλή δεν μπορεί να απουσιάσει από αυτό το ιστορικό γίγνεσθαι. Σύμφωνα με τις Υπηρεσίες της Βουλής, η υποεπιτροπή που θα συσταθεί, θα αποτελείται από 21 μέλη. Το κάθε κόμμα ανάλογα με τη δύναμη του θα έχει: δέκα βουλευτές ο ΣΥ.ΡΙΖ.Α., πέντε βουλευτές η Ν.Δ., έναν βουλευτή η Χρυσή Αυγή, έναν βουλευτή η Δημοκρατική Συμπαράταξη, έναν βουλευτή το Κ.Κ.Ε., έναν βουλευτή το Ποτάμι, έναν βουλευτή οι Ανεξάρτητοι Έλληνες, έναν βουλευτή η Ένωση Κέντρων και το σύνολο αυτών, όπως είπα και πριν θα είναι 21. Μετά την απόφαση της Επιτροπής μας ο Πρόεδρος της Βουλής, σύμφωνα με τον Κανονισμό της Βουλής, θα στείλει επιστολές προς τους Προέδρους των Κοινοβουλευτικών Ομάδων για να ορίσουν τα μέλη της υποεπιτροπής που αναλογούν, όπως σας ανέφερα μόλις πριν.

Μετά από την παραλαβή των απαντήσεων των κομμάτων, ο Πρόεδρος της Βουλής θα εκδώσει απόφαση σύστασης και συγκρότησης της υποεπιτροπής, η οποία θα ανακοινωθεί στη Βουλή, θα καταχωρηθεί στα Πρακτικά και θα αναρτηθεί στη διαδικτυακή πύλη της Βουλής. Επίσης, ο Πρόεδρος της Βουλής θα εκδώσει απόφαση για την εφαρμογή της παρ. 2 του άρθρου 37 του Κανονισμού της Βουλής, σχετικά με τις συνεδριάσεις της υποεπιτροπής. Αυτά από εμένα και παρακαλώ, εάν θέλετε κύριοι συνάδελφοί να σχολιάσετε και να τοποθετήθηκε πάνω σε αυτό.

Το λόγο έχει ο κ. Τσιάρας.

ΚΩΝΣΤΑΝΤΙΝΟΣ ΤΣΙΑΡΑΣ: Κύριε Πρόεδρε, φέρνετε ένα θέμα στη συνεδρίαση της Επιτροπής για το οποίο είθισται να ενημερώνονται τα κόμματα τουλάχιστον με επιστολή νωρίτερα από τον Πρόεδρο της Βουλής. Ως εκ τούτου, επιμένουμε σε ένα ζήτημα, το οποίο έχουμε αναδείξει πάρα πολλές φορές και αφορά τον τρόπο, με τον οποίο λειτουργεί συνολικά το Κοινοβούλιο το τελευταίο διάστημα. Δεν είναι δυνατόν να έρχεστε ακόμα και ως Πρόεδρος Επιτροπής Οικονομικών Υποθέσεων και αυτοστιγμεί να ανακοινώνετε την πρόθεσή σας να δημιουργηθεί μια υποεπιτροπή, χωρίς να υπάρξει ενημέρωση νωρίτερα από τον Πρόεδρο της Βουλής για αυτήν την πρόθεση. Είναι ένα ζήτημα, το οποίο κάποια στιγμή θα πρέπει να το καταλάβετε. Το Κοινοβούλιο έχει κάποιες συγκεκριμένες διαδικασίες, κάποιους συγκεκριμένους κανόνες και μια εθιμική διαδικασία, την οποία αν μη τι άλλο οφείλουμε να τηρήσουμε, προκειμένου να προστατεύσουμε το κύρος του.

Επιπλέον, όλη αυτή η πρακτική, όταν τα πράγματα δεν μας βολεύουν, θα δημιουργήσουμε κάτι χωρίς να το έχουμε νωρίτερα συζητήσει, ζυμώσει, μόνο και μόνο για να δημιουργηθούν εντυπώσεις, όταν έρχονται νομοσχέδια μερικών χιλιάδων σελίδων, όπου πρέπει μέσα σε δυο ημέρες να απαντήσουμε και αμφιβάλλω, εάν κανείς συνάδελφος έχει προλάβει να τα διαβάσει, προκειμένου να ξέρει ακριβώς τι γίνεται και το τι όχι. Αντιλαμβάνεστε ότι η σύνθεση μιας Επιτροπής, που ενδεχομένως θα μπορούσε να θεωρηθεί ότι είναι σωστή σε μία γενικότερη αποτίμηση, χωρίς νωρίτερα να υπάρξει ζύμωση επ΄ αυτού, νομίζω ότι για άλλη μια φορά δημιουργείται ένα ζήτημα σοβαρής κοινοβουλευτικής λειτουργίας.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας ευχαριστώ, οφείλω να το σχολιάσω, είναι μια πρωτοβουλία του Προέδρου της Επιτροπής, σε συνεργασία με τα μέλη της Επιτροπής προερχόμενα από το ΣΥ.ΡΙΖ.Α., προκειμένου να συνταιριάξουμε τα βήματά μας με την όλη συζήτηση που γίνεται για την απομείωση του χρέους. Χθες ακόμα, είδαμε στα συνέδρια που υπάρχουν και στο ΣΕΒ και στο Economist προτάσεις ενδιαφέρουσες για την απομείωση του χρέους, άλλες έτσι, άλλες αλλιώς. Επομένως, αυτή η πρωτοβουλία σκοπεύει και η Βουλή να μπει σε αυτή την υπόθεση, οφείλει να μπει, και επομένως δεν μπαίνει τώρα κάτι πολιτικό, σήμερα μπαίνει η ύπαρξη της υποεπιτροπής.

Από εκεί και πέρα θα συνεδριάσουν τα μέλη που θα οριστούν, για να αποφασίσουν για το πως θα κινηθούν, ποιους άξονες θα βάλουν. Εγώ είπα για την προηγούμενη Επιτροπή της κυρίας Κωνσταντόπουλου, ότι είναι αξιοποιήσιμα τα στοιχεία και οι θέσεις. Επομένως θα δούμε όλα αυτά για να προχωρήσουμε και για να συμβάλουμε και εμείς, όχι απλώς στο έργο της Κυβέρνησης που δίνει μια μάχη, σημαντική μάχη, αλλά να συμβάλλουμε κι εμείς στη θέληση του ελληνικού λαού για να προσπαθήσει να απομείωση το χρέος.

ΚΩΝΣΤΑΝΤΙΝΟΣ ΤΣΙΑΡΑΣ: Μου επιτρέπετε, κύριε Πρόεδρε; Σας είπα και πάλι ότι δεν είναι θέμα ουσίας, γιατί γενικότερα δεν νομίζω κανείς μας θα τοποθετούνταν αντίθετα σε μια προοπτική να αναζητήσουμε τον τρόπο, με τον οποίο μπορεί να υπάρξει απομείωση του χρέους στο προσεχές χρονικό διάστημα. Αυτή η διαδικασία είναι σε γνώση του Προέδρου της Βουλής; Τον έχετε ενημερώσει;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ναι, τον ενημέρωσα.

Για να ξεκαθαρίσουμε τα πράγματα το λέω με την έννοια ότι ως Γραμματέας της Κοινοβουλευτικής Ομάδας της ΝΔ, μόλις σήμερα έλαβα μια επιστολή για την σύσταση μιας άλλης Υποεπιτροπής από τον Πρόεδρο της Βουλής και φανταζόμουν ότι αντίστοιχα, η διαδικασία που ακολουθήθηκε για κάτι ανάλογο μέχρι σήμερα, θα ακολουθούνταν και για τη συγκεκριμένη πρόταση, την οποία κάνετε εσείς. Εν πάση περιπτώσει αυτή είναι η κοινοβουλευτική πρακτική.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Πιθανόν νη Επιτροπή που αποφάσισε τη σύσταση της υποεπιτροπής αυτής που λέτε -την αγνοώ πλήρως - να έχει υπάρξει.

ΚΩΝΣΤΑΝΤΙΝΟΣ ΤΣΙΑΡΑΣ: Αφορούσε την Επιτροπή Ισότητας, αλλά δεν έχει καμία σημασία αυτό. Φαντάζομαι ότι θα διευκρινίσετε ορισμένα πράγματα, γιατί κάνατε μια αναφορά στην Επιτροπή που είχε γίνει επί προεδρίας κυρίας Κωνσταντοπούλου, ότι προφανώς δεν μιλάμε για το επονείδιστο και επαχθές χρέος εκείνης της περιόδου, αλλά μιλάμε για κάτι διαφορετικό τώρα έτσι δεν είναι;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ήμουν σαφής. Το λόγο έχει ο κύριος Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, άκουσα με μεγάλη προσοχή την πρότασή σας. Διαπίστωσα ότι αναγνώσατε κείμενο με άρθρα και υποάρθρα, που σημαίνει ότι έχει υπάρξει μια προετοιμασία εκ μέρους σας που είναι λογικό και θεμιτό αυτό. Όμως θέλω να σας παρακαλέσω για το εξής, κύριε Πρόεδρε. Επειδή το ζήτημα της απομείωσης του δημοσίου χρέους είναι ένα ζήτημα, στο οποίο μπορεί πραγματικά μπορεί να υπάρξει εθνική συστράτευση και συνεννόηση. Εδώ θα σας υπενθυμίσω ότι εκ μέρους της Δημοκρατικής Συμπαράταξης η Πρόεδρος μας, η κυρία Γεννηματά, έχει βάλει το ζήτημα της απομείωσης του δημοσίου χρέους ως έναν από τους τρείς εθνικούς στόχους μαζί με τη μείωση του πρωτογενούς ελλείματος και το θέμα των προοδευτικών μεταρρυθμίσεων.

Επειδή λοιπόν, νομίζω ότι δεν υπάρχει ούτε ένας Έλληνας πολίτης, ούτε Βουλευτής και κανένα πολιτικό κόμμα, το οποίο θα έλεγε όχι σε μια εθνική συστράτευση, προκειμένου να ενωθούν οι δυνάμεις της πατρίδας και οι πολιτικές και οι ακαδημαϊκές και το σύνολο των δυνάμεων του Έθνους θα έλεγα και της πατρίδας, προκειμένου να πετύχουν αυτό το στόχο. Νομίζω ότι θα πρέπει με μεγαλύτερη και καλύτερη προετοιμασία για να είμαι επιεικής στους χαρακτηρισμούς μου να δούμε το συγκεκριμένο θέμα.

Θεωρώ ότι ένα πρώτο βήμα θα ήταν να γίνει μια εσωτερική συνεννόηση με τα κόμματα ίσως και στο πλαίσιο της Διάσκεψης των Προέδρων και στη συνέχεια με αποφάσεις που θα έχουν μια πολύ ισχυρή κοινοβουλευτική πλειοψηφία, να δούμε πως και το Εθνικό Κοινοβούλιο μπορεί να συμβάλει σε αυτή την εθνική προσπάθεια. Θεωρώ λοιπόν ότι θα ήταν σκόπιμο, χρήσιμο και εθνικά επωφελές και πιο αποτελεσματικό στην επίτευξη του κοινού στόχου όλων των πολιτικών δυνάμεων της χώρας, εάν την συγκεκριμένη πρόταση τη συζητούσατε με πρωτοβουλία του Προέδρου της Βουλής στη Διάσκεψη των Προέδρων και στη συνέχεια με όλα τα κόμματα θα μπορούσαν να συνεισφέρουν ακόμη και στην επιμέρους εξειδίκευση διαφόρων θεμάτων. Αυτή είναι η πρόταση από τη δική μας πλευρά.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Καταγράφω τη θετική σας θέση και τη συμβουλή σας, σε αυτή την υπόθεση που μας αφορά όλους. Το λόγο έχει ο κύριος Σαντορινιός.

ΝΕΚΤΑΡΙΟΣ ΣΑΝΤΟΡΙΝΙΟΣ: Ευχαριστώ, κύριε Πρόεδρε, Θα ξεκινήσω από αυτό που είπε ο κύριος Μανιάτης να υπάρχει μια μεγαλύτερη και καλύτερη προετοιμασία. Μα εδώ δεν συζητάμε για το πώς θα λειτουργήσει αυτή η Επιτροπή, συζητάμε τη σύσταση της Επιτροπής που είναι κατ’ εξοχήν αρμοδιότητα της Διαρκούς Επιτροπής. Προφανώς και πρέπει να γίνει και ουσιαστική συζήτηση στην Υποεπιτροπή, πως θα δουλέψει η Επιτροπή, ποιοι θα συμμετέχουν, σε ποιους άξονες θα κατευθυνθούμε.

Αλλά νομίζω ότι είναι επιτακτικό σήμερα και ιδιαίτερα μια ημέρα από τα ικανοποιητικά και σημαντικά νέα που έχουμε, με την απόφαση του ΔΣ της ΕΚΤ για την άρση του waiver λιγότερο από ένα μήνα περίπου, από τον οδικό χάρτη για την ουσιαστική διαχείριση του χρέους και πιθανόν με απομείωση σύμφωνα με την απόφαση στις 23/4, όπου καθορίζεται ο βραχυπρόθεσμος ο μεσοπρόθεσμος και ο μακροπρόθεσμος τρόπος διαχείρισης του χρέους, η Ελληνική Βουλή δεν μπορεί να απέχει από αυτή τη συζήτηση. Η Ελληνική Βουλή μέσα από τη διαδικασία της συζήτησης της ζύμωσης των ιδεών, να πρέπει να κάνει προτάσεις προς τους φορείς, τη στιγμή που όλοι πλέον αναγνωρίζουν αυτό που εμείς θέταμε ότι αυτό το χρέος, δεν είναι βιώσιμο.

 Δεν είναι βιώσιμο το success story που μας έλεγαν τόσο καιρό. Δεν είναι βιώσιμο αυτή τη στιγμή, να συνεχίσουμε με αυτό το χρέος. Επομένως, είναι ξεκάθαρο ότι σε μια Ευρώπη, που πρέπει να αλλάξει, σε μια Ευρώπη κοινωνική, μια Ευρώπη, η οποία αυτή τη στιγμή, κινδυνεύει από το Brexit και από την άνοδο των ακροδεξιών φαινομένων, η Ελληνική Βουλή, θα πρέπει να συνεισφέρει ουσιαστικά, στο πώς η απομείωση του χρέους, η κατάργηση της λιτότητας στην Ευρώπη θα αλλάξει, όχι μόνο την Ελλάδα, αλλά και την ευρωπαϊκή πραγματικότητα. Άρα, νομίζω ότι σήμερα δεν πρέπει να μπουν διαδικαστικά προσχώματα. Σήμερα, πρέπει να πάρουμε αυτή την απόφαση και η συζήτηση, η ουσιαστική και πραγματική, να γίνει στη συγκεκριμένη Επιτροπή.

 Σας ευχαριστώ πολύ, κύριε Πρόεδρε.

 ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας ευχαριστώ και εγώ κύριε Σαντορινιέ. Το λόγο έχει ο κύριος Δανέλλης.

 ΣΠΥΡΙΔΩΝ ΔΑΝΕΛΛΗΣ: Ευχαριστώ κύριε Πρόεδρε.

 Νομίζω ότι είναι άχαρο και αναποτελεσματικό, διαδικαστικές αστοχίες να μας δημιουργούν προσκόμματα, στη συνεννόηση και στην εργασία μας, σε θέματα τα οποία είναι μείζονος ενδιαφέροντος και βεβαίως μας βρίσκουν όλους κοντά.

 Άρα, αν βρούμε μια διαδικασία, που να ανταποκρίνεται στη σοβαρότητα του σκοπού για τον οποίον τείνει να συσταθεί αυτή η Υποεπιτροπή και να προχωρήσουμε επί της ουσίας.

 ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ για την εποικοδομητική θέση σας. Από την Ένωση Κεντρώων ο κ. Κατσιαντώνης, έχει το λόγο.

 ΓΕΩΡΓΙΟΣ ΚΑΤΣIΑΝΤΩΝΗΣ: Σας ευχαριστώ, κύριε Πρόεδρε.

 Και εμείς από την Ένωση Κεντρώων, τασσόμαστε υπέρ της πρότασης του κ. Μανιάτη. Εάν δεχθείτε την πρόταση, είμαστε υπέρ.

 ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Να διευκρινίσουμε κ. Κατσιαντώνη, ότι η πρόταση υπάρχει. Όλα τα υπόλοιπα, το πώς θα δουλέψουμε οι 21 που θα είμαστε μέλη της Υποεπιτροπής, θα είναι ανοικτά. Και ξέρετε πολύ καλά ότι εγώ σαν Πρόεδρος, είμαι ανοικτός για το πώς θα δουλέψουμε, από ποιους θα βοηθηθούμε. Ανέφερα κιόλας ορισμένα πράγματα. Τι υλικό θα έχουμε; Θα προσπαθήσω όλα αυτά τα πράγματα να γίνουν άμεσα και σε συνεννόηση με όλα τα μέλη της Επιτροπής. Σήμερα απλώς, αποφασίζουμε για τη σύσταση της Επιτροπής, προκειμένου να προχωρήσουν οι διαδικασίες.

 Το λόγο έχει ο κ. Αναστασιάδης.

ΣΑΒΒΑΣ ΑΝΑΣΤΑΣΙΑΔΗΣ: Κύριε Πρόεδρε, νομίζω ότι από τις τοποθετήσεις των συναδέλφων και του συναδέλφου του Γραμματέα της Κοινοβουλευτικής Ομάδας της Ν.Δ., έγινε κατανοητό, ότι κανείς δεν διαφωνεί με τη σύσταση της Επιτροπής. Σε αυτό που καταθέτουμε την ένστασή μας είναι, ο τρόπος. Να τηρηθούν δηλαδή, οι διαδικασίες της κοινοβουλευτικής πρακτικής και του Κανονισμού της Βουλής. Η σύσταση υποεπιτροπής, γίνεται από τον Πρόεδρο της Βουλής.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Όχι, κάνετε λάθος. Από την Επιτροπή τη δική μας δημιουργείται.

ΣΑΒΒΑΣ ΑΝΑΣΤΑΣΙΑΔΗΣ: Να ενημερωθούν τα κόμματα με επιστολή και να τοποθετηθούμε. Αυτά που συζητάμε για το υλικό που θα περιλαμβάνει, νομίζω ότι είναι άκαιρα. Δεν είναι της στιγμής. Πρέπει να τηρηθεί η διαδικασία.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Σταϊκούρας.

 ΧΡΗΣΤΟΣ ΣΤΑΪΚΟΥΡΑΣ: Κύριε Πρόεδρε, άκουσα με προσοχή την τοποθέτησή σας και την εισήγηση σας. Νομίζω ότι είναι ευκρινές και από τη θέση της Ν.Δ., όπως εκφράστηκε από τον Γραμματέα της Κοινοβουλευτικής Ομάδας, ότι χρειάζεται μια διαβούλευση με τα κόμματα. Πρώτα απ' όλα, για να μην υπάρχει σύγχυση, των ζητουμένων. Γιατί στην πρότασή σας, έχετε μπλέξει τα μέτρα λιτότητας με τη διαχείριση του χρέους.

 Ανοίγει μεγάλη συζήτηση εδώ και θα είχε εξαιρετικό ενδιαφέρον, εάν θέλετε να κινηθούμε και σε αυτήν την κατεύθυνση. Άλλωστε, τα μέτρα λιτότητας συνεχίζονται. Και πρόσφατα ψηφίστηκαν.

 Εάν θέλετε να επικεντρωθούμε στην διαχείριση του χρέους, επίσης μια προσοχή, στο τι ακριβώς αναζητούμε και το ποιες είναι οι δεσμεύσεις που έχει αναλάβει η Ελληνική Κυβέρνηση. Πρέπει αυτό να το λάβουμε υπ' όψιν. Για παράδειγμα, θα πρέπει να λάβουμε υπ' όψιν, την απόφαση του Συμβουλίου Κορυφής, πέρσι το καλοκαίρι, με την υπογραφή του Πρωθυπουργού, ότι η Ελληνική Κυβέρνηση δεν ζητάει πλέον κούρεμα του χρέους.

 Αυτό θα πρέπει να ληφθεί υπόψη, γιατί δεν έχει εκφράσει η Ελληνική Κυβέρνηση, η χώρα, με την προσυπογραφή του Πρωθυπουργού. Θα πρέπει να ληφθεί υπόψη.

 Θα πρέπει να ληφθούν υπ' όψιν, οι δεσμεύσεις της Ελληνικής Κυβέρνησης, σε ό,τι αφορά τη διαχείριση του χρέους. Το πότε αξιολογείται η διαχείριση του χρέους, έχουν προσυπογράψει στο Eurogroup, συγκεκριμένα χρονικά ορόσημα του ποτέ αξιολογείται και τι αξιολογείται. Άρα, χρειάζεται μια πρώτη διαβούλευση με τα κόμματα, ώστε να είμαστε πολύ προσεκτικοί σε αυτό, το οποίο είναι το ζητούμενο, ελπίζω, από τη δική σας πλευρά.

Αφήνω στην άκρη οποιαδήποτε σχόλια, ήδη, ακούστηκαν για αποφάσεις που δεν έχουν να κάνουν με το ζητούμενο της πρότασής σας, όπως για παράδειγμα τη θριαμβολογία για την άρση των waivers, που θυμίζω, ότι έγινε το Φεβρουάριο του 2015, δηλαδή, επανερχόμαστε στο καθεστώς που ήμασταν μέχρι τον Ιανουάριο του 2015.

Γι’ αυτό, καλό θα ήταν κάποιοι να είναι πιο προσεκτικοί σε αυτά, τα οποία λένε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κύριε Πρόεδρε, νομίζω ότι η πρότασή σας ανταποκρίνεται στην αναγκαιότητα η Βουλή και το έργο της, όπως και το έργο των Βουλευτών να παρουσιάζει μια συνέχεια και μια συνέπεια.

Το λέω αυτό, γιατί το έργο της Επιτροπής που αναφέρατε, που συγκροτήθηκε με πρωτοβουλία της πρώην Προέδρου της Βουλής, της κυρίας Ζωής Κωνσταντοπούλου ήταν και κρίσιμο και χρήσιμο για να καταλάβει κανείς και το σχέδιο πορίσματος, που κατατέθηκε και όποιος είχε τη δυνατότητα και το χρόνο να το ξεφυλλίσει και να το δει. Ήταν πραγματικά ένα σχέδιο με εκκωφαντικά στοιχεία για το χθες και για το πώς συγκροτήθηκε το άγος και το άχθος αυτού του χρέους με τη συμβολή των Υπουργείων, των επιμέρους Υπηρεσιών και, βέβαια, το άλγος που προκάλεσε και συνεχίζει να προκαλεί στο Σώμα της χώρας, με αποκαλύψεις για σκάνδαλα, για μίζες σε όλους τους χώρους και σε όλους τους τομείς.

Εάν έχει, όμως, μια σημασία το να αποκατασταθεί το νήμα της κοινοβουλευτικής δράσης σε σχέση με αυτό που έγινε χθες και να μην μείνει σε κάποια Βιβλιοθήκη της Βουλής, είναι για να μπορεί στο σήμερα και στο αύριο από το χθες να λάβουμε μηνύματα και διδάγματα για το τι δεν πρέπει να κάνουμε στο επόμενο χρονικό διάστημα και σε επιμέρους τομείς κυβερνητικής ευθύνης, αλλά και σε ζητήματα που έχουν να κάνουν με προτάσεις για την συγκεκριμένη απομείωση του χρέους.

Δεν είναι μόνο ζητήματα που αφορούν την κορυφή της πυραμίδας, την Κυβέρνηση και το Υπουργικό Συμβούλιο, αλλά αφορούν και συμπεριφορές και πρακτικές, οι οποίες δομήθηκαν τις 6-7 τελευταίες δεκαετίες.

Γι' αυτό έχει σημασία και αξία και γι' αυτό υπερψηφίζω και υποστηρίζω την πρότασή σας να αποκατασταθεί το νήμα της συνέχειας και της συνέπειας η Βουλή κάθε στιγμή και κάθε λεπτό να θυμίζει στον ελληνικό λαό πως χτίστηκε το χρέος των 330 δισεκατομμυρίων ευρώ τις πέντε τελευταίες δεκαετίες και από αυτό να λαμβάνει διδάγματα και ουσιαστικά προοπτική και επιλογές για το πώς αυτό το χρέος δεν θα διογκωθεί ξανά.

Ελπίζω στο διάλογο αυτό να μην επικρατήσουν το «άλλα λόγια να αγαπιόμαστε» και η επιμονή στα διαδικαστικά.

Η ουσία και ο πυρήνας της πρότασής σας, την οποία υποστηρίζω και υπερθεματίζω έχει ουσία, νόημα και αξία για τους Έλληνες πολίτες που μας παρακολουθούν και εμείς μπορούμε να χαμογελάμε σε σχέση με τα 330 δισεκατομμύρια ευρώ χρέος, που έχτισε αυτή χώρα και για τα οποία κανένας δεν είναι υπεύθυνος, αλλά έπεσαν από τον ουρανό.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Μπγιάλας.

ΧΡΗΣΤΟΣ ΜΠΓΙΑΛΑΣ: Κύριε Πρόεδρε, αγαπητοί συνάδελφοι, νομίζω, ότι το θέμα που έφερε ο Πρόεδρος είναι αρμοδιότητα του Προέδρου και της Επιτροπής μας, να συστήσουμε μια υποεπιτροπή.

Τώρα όσον αφορά στο ότι μπαίνουν διαδικαστικά ζητήματα και για το αν θα έπρεπε να ενημερωθεί πρώτα ο Πρόεδρος της Βουλής με μια επιστολή και να υπάρχει μια συνεννόηση, αυτό σε τίποτα δεν μας εμποδίζει στο να πάρουμε εμείς σήμερα μία απόφαση, ότι ως Επιτροπή θα συστήσουμε να γίνει και η συνεννόηση με τα κόμματα και στην επόμενη συνεδρίαση, που θα γίνει η σύστασή της με την υπόδειξη των συναδέλφων που θα υπάρχουν από το κάθε κόμμα, να θέσουμε και την ατζέντα της συζήτησης και της Επιτροπής.

Γιατί δεν μπορώ να φανταστώ, κύριε συνάδελφε, ότι η λιτότητα δεν έχει καμία σχέση με το χρέος. Αλληλοτροφοδοτούνται και εν πάση περιπτώσει, το χρέος δεν το δημιουργήσαμε εμείς, αλλά ούτε και τα μέτρα λιτότητας και την επιτροπεία τα ξεκινήσαμε εμείς. Δικό σας έργο είναι που έχει μια συνέχεια, η οποία ταλανίζει τη χώρα και θα την ταλανίζει αρκετά χρόνια. Ο αγώνας αυτής της Κυβέρνησης είναι να φύγουμε πολύ γρήγορα από αυτή την μέγγενη, κάτι που γνωρίζετε, είτε σας αρέσει, είτε όχι.

Σήμερα, η Επιτροπή πρέπει να αποφασίσει για τη δημιουργία αυτής της επιτροπής και ταυτόχρονα, να γίνει και η συνεννόηση με τον Πρόεδρο της Βουλής, αλλά και με τα υπόλοιπα κόμματα, γιατί όταν μπαίνει το ζήτημα ότι θα πρέπει να έχουμε μια ομοφωνία στο να δούμε το πως εξελίχθηκε, ποιο ήταν το πραγματικό χρέος και ποιες απλές εγγυήσεις, αλλά και οτιδήποτε άλλο. Για να πάμε συντεταγμένα ως χώρα, θα πρέπει να ξεκινήσουμε και συντεταγμένα. Εάν αρχίσουμε και βάζουμε απλά διαδικαστικά προσκόμματα, τότε πάλι, δεν νομίζω ότι θα έχουμε μια συντεταγμένη αντιμετώπιση του ζητήματος.

Άρα, κ. Πρόεδρε, προχωράμε. Παίρνουμε την απόφαση της σύστασης και με την συνεννόηση των κομμάτων και την ενημέρωση του Προέδρου της Βουλής, πάμε στην επόμενη συνεδρίαση για την σύστασή της και τα θέματα της διάταξής της.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας ευχαριστώ. Τον λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Ευχαριστώ, κ. Πρόεδρε. Κρούετε ανοιχτές θύρες, καθώς θέλω να θυμίσω στους συναδέλφους, ότι από το 2012 είχαμε προτείνει Εθνική Επιτροπή Διαπραγμάτευσης για το χρέος, την οποία ο ΣΥΡΙΖΑ και ο κ. Τσίπρας είχε απορρίψει. Το ίδιο θέμα έθεσε η κυρία Γεννηματά στην συνάντηση των πολιτικών αρχηγών τις κρίσιμες ημέρες του καλοκαιριού του 2015. Επίσης, ο κ. Τσίπρας το απέρριψε.

Άρα, εμείς είμαστε διατεθειμένοι να συζητήσουμε οτιδήποτε θέλετε, αλλά να δηλώσουμε με σαφήνεια, ότι παρωδίες της Επιτροπής Αλήθειας που ζήσαμε στην προηγούμενη θητεία της Βουλής, δεν είμαστε διατεθειμένοι να ξαναζήσουμε και ούτε να συμβάλουμε. Αυτό το λέω, γιατί στο λίγο χρόνο που κουβεντιάσαμε τα διαδικαστικά, άκουσα ορισμένα περίεργα. Περί χρέους που ήταν εγγυημένο, δεν ήταν εγγυημένο κ.ο.κ.. Υπάρχουν σαφέστατες κυβερνητικές τοποθετήσεις και των προηγούμενων, αλλά και της σημερινής Κυβέρνησης και είμαστε διατεθειμένοι να συμβάλουμε στους τρόπους. Έχουμε μιλήσει πάρα πολλές φορές για τα επιτόκια, για το χρονοδιάγραμμα και για τα ANFAs, SMPs, δηλαδή, τα επιτόκια που πρέπει να επιστρέψουν.

Επ’ αυτού, δηλαδή, επί του ζητήματος του ότι διαπραγματευόμαστε και με δεδομένο ότι υπάρχουν πρόσφατες μελέτες του ΔΝΤ που δείχνουν ποια είναι, κατά τη γνώμη του, η βιωσιμότητα, δηλαδή, το όριο της εξυπηρέτησης στο 15%, θα θέλαμε και μια τοποθέτηση της Κυβέρνησης.

Κατά τα άλλα, νομίζω ότι πρέπει να ακολουθήσουμε μια σοβαρή και αξιόπιστη διαδικασία συνεννόησης των κομμάτων, όπως σας την περιέγραψε ο κ. Μανιάτης. Θα θέλαμε, επαναλαμβάνω, μια τοποθέτηση της Κυβέρνησης.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Κουτσούκο, απλώς μια παρατήρηση για την Επιτροπή Διαπραγμάτευσης που προτείνετε εσείς. Δεν αφορά τη Βουλή, ούτε τη δική μας Επιτροπή. Είναι σε κυβερνητικό επίπεδο με τα άλλα κόμματα κ.λπ..

Νομίζω, ότι συμφωνούμε ότι πρέπει να φτιαχτεί η Επιτροπή. Δεν ήσασταν από την αρχή, που είπα ότι θα αξιοποιήσουμε το υλικό της προηγούμενης Επιτροπής και ό,τι άλλο υπάρχει. Δηλαδή, το υλικό από την Επιτροπή Αλήθειας για το χρέος.

ΙΩΑΝΝΗΣ ΚΟΥΤΣΟΥΚΟΣ: Έχετε διαβάσει αυτά τα κείμενα και το πως καταλήγουν, ότι το χρέος είναι επονείδιστο, με μια πολιτική τοποθέτηση ανθρώπων που είναι εκτός πραγματικότητας. Από κει θα ξεκινήσουμε; Γι' αυτό είπα ότι δεν είμαστε διατεθειμένοι να συμμετάσχουμε σε καμία παρωδία.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεν ήσαστε εδώ.

Είπα ότι θα αξιοποιήσουμε οποιοδήποτε υλικό μεταξύ των οποίων, θα είναι και το υλικό αυτό. Ό,τι είναι χρήσιμο. Δεν θα κάνουμε καμία αντιγραφή. Καθαρά πράγματα. Το είπαμε δέκα φορές. Το λόγο έχει ο κ. Παυλίδης.

ΚΩΣΤΑΣ ΠΑΥΛΙΔΗΣ: Κύριε Πρόεδρε, ευχαριστώ. Νομίζω ότι η διαδικασία της επιτροπής του χρέους που θα καταγράψει και το χρέος, είναι μια πολύ σημαντική διαδικασία πρώτον, γιατί θα αναγνωρίσει και την πορεία δημιουργίας αυτού του γεγονότος και των πολιτικών που γέννησαν το χρέος και δεν το λέω μόνο ως κατάδειξη ευθυνών και ως κατάδειξη και ανάδειξη των αιτίων των πολιτικών που δημιούργησαν αυτή την κατάσταση και ως τέτοιο νομίζω ότι είναι μια σημαντική πηγή γνώσεων, διδαγμάτων και κατάδειξης αιτίων γι’ αυτή την ιστορία και νομίζω ότι θα βοηθήσει πάρα πολύ αυτή την κατάσταση που μέχρι τώρα νομίζω ότι έξω από διάφορες πολιτικές εκτιμήσεις που απορρέουν από τις διάφορες κομματικές τοποθετήσεις του καθενός μας, δεν υπάρχει και μια ενιαία τέτοια κοινοβουλευτική αντίληψη για την πορεία αυτού του γεγονότος, ως πολιτικού και ως οικονομικού φαινομένου.

Το δεύτερο έχει να κάνει με τις προτάσεις απομείωσης του χρέους που παρότι υπάρχει οδικός χάρτης της τελευταίας συμφωνίας σε τρία στάδια και έχουν μπει και προϋποθέσεις γύρω από την ιστορία της αναδιάρθρωσης του χρέους, παρ’ όλα αυτά είναι μια ανοιχτή διαδικασία και οι προτάσεις που μπορεί να καταλήξει η επιτροπή χρέους, θα είναι πολύ σημαντικές γιατί στο μεσοπρόθεσμο, αλλά κυρίαρχα στο μακροπρόθεσμο επίπεδο η ιστορία της αναδιάρθρωσης του χρέους είναι μια ανοικτή διαδικασία διαβούλευσης και θα τη δούμε πολύ γρήγορα το 2017 και το 2018 να παίρνει σάρκα και οστά στις ευρωπαϊκές επιτροπές.

Άρα, αυτή η υποεπιτροπή νομίζω ότι θα βοηθήσει πάρα πολύ σημαντικά και την Κυβέρνηση και συνολικά την κοινοβουλευτική διαδικασία στο να υπάρξουν τέτοιες προτάσεις δημιουργικές στις επιτροπές διαβούλευσης για την πορεία του χρέους στο μέλλον.

Τέλος, νομίζω ότι η Επιτροπή Οικονομικών είναι αρμόδια για τη δημιουργία μιας τέτοιας υποεπιτροπής, ταυτόχρονα με την αρωγή που προφανώς χρειάζεται για την ενημέρωση από τον αρμόδιο Πρόεδρο της Βουλής. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Παπαδόπουλος.

ΣΑΚΗΣ ΠΑΠΑΔΟΠΟΥΛΟΣ: Κυρίες και κύριοι συνάδελφοι, νομίζω ότι ο πειρασμός να μιλήσουμε επί της ουσίας για το κορυφαίο ζήτημα της αντιμετώπισης του χρέους της χώρας, είναι μεγάλος, αλλά προτείνω να μη συνεχίσουμε να υποτασσόμαστε στον πειρασμό, γιατί σήμερα πρέπει να δούμε και συμφωνούμε για την αναγκαιότητα συγκρότησης μιας επιτροπής, η οποία θα βοηθήσει το έργο της Βουλής, θα βοηθήσει τις εθνικές παρεμβάσεις για την αντιμετώπιση του συνολικού προβλήματος. Νομίζω ότι η υποεπιτροπή, η οποία θα συγκροτηθεί μετά τις προτάσεις των κομμάτων για το ποια πρόσωπα θα συμμετέχουν, θα έχει τη δυνατότητα να αξιοποιήσει όλο το υλικό που υπάρχει μέχρι τώρα.

Εγώ μια σκέψη που κάνω είναι, σήμερα, πριν καταλήξουμε, μια και βρίσκεται εδώ ο Αναπληρωτής Υπουργός Οικονομικών, μήπως επιτρέψουμε, αγαπητέ Πρόεδρε και συνάδελφοι, να μας κάνει μια πολύ σύντομη ενημέρωση για το πού βρίσκεται το ζήτημα με τους κυβερνητικούς χειρισμούς μέχρι σήμερα. Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ τον κ. Παπαδόπουλο.

Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ: Ευχαριστώ, κύριε Πρόεδρε.

Κανονικά αυτό έπρεπε να συζητηθεί στη Διάσκεψη των Προέδρων και να τοποθετηθούν τα κόμματα και όχι να μας έρθει αυτή τη στιγμή. Θα ξέρατε και τη θέση των κομμάτων και θα ήταν και ευκολότερη η διαδικασία.

Η αλήθεια είναι ότι από επιτροπές έχουμε μπουχτίσει. Από αποτελέσματα για το λαό δεν βλέπουμε. Το λέω γιατί μια υποεπιτροπή για το χρέος, σε ποια λογική θα βασιστεί και τι θα είναι ο στόχος; Τι νόημα μπορεί να έχει, όταν γι’ αυτά που αναφερθήκατε υπάρχει και το Γραφείο Προϋπολογισμού της Βουλής που χρησιμοποιείται και συμβάλλει και για ζητήματα του χρέους. Δηλαδή, μια παραπανίσια επιτροπή τι χρειάζεται; Το λέω γιατί…

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Είναι πολιτική, όμως, η δική μας η επιτροπή. Ανέφερα το Γραφείο Προϋπολογισμού της Βουλής, όπως και τις άλλες Διευθύνσεις της Βουλής, όπως είναι Μελετών κ.λπ., που προφανώς θα είναι χρήσιμη η δική τους βοήθεια, αλλά εμείς είμαστε ένα πολιτικό όργανο, δεν είμαστε ένα τεχνοκρατικό απλώς.

ΔΙΑΜΑΝΤΩ ΜΑΝΩΛΑΚΟΥ: Ναι, αλλά αυτό το όργανο που εσείς λέτε να δημιουργηθεί, το θέλετε σαν συμβουλευτικό προς την Κυβέρνηση. Αυτό λέτε. Αυτό άκουσα.

Συνεπώς, εμείς δεν καταλαβαίνουμε τι ρόλο έχει να παίξει και μάλιστα, από τη στιγμή που είναι καθαρό ότι η Κυβέρνηση το χρέος από τη πλάτη του λαού έχει να το περάσει προστατεύοντας τα κέρδη του κεφαλαίου. Εμάς μας φαίνεται ότι, πιο πολύ φαίνεται να εντάσσεται στον προπαγανδιστικό μηχανισμό για καλλιέργεια αυταπατών, τη στιγμή που αν θέλετε και επίσημα η Ε.Ε., ακόμα και χθες στο συνέδριο του ECONOMIST βγήκε και είπε ότι, απομείωση του χρέους δεν βλέπουμε, αλλά το πολύ - πολύ να σας δώσουμε ένα χρονικό περιθώριο μεγαλύτερο, που σημαίνει ότι για το χρέος εσείς είστε αποφασισμένοι, το αναγνωρίσετε και το βάζετε στην πλάτη του λαού.

Να θυμίσω και κάτι άλλο. Επιτροπές για τα μνημόνια δεν φτιάξατε; Και τι έδωσε; Ένα μνημόνιο ακόμα. Μ’ αυτή την έννοια εμάς δεν θα μας βρείτε σύμφωνους.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Νομίζω ότι πρέπει να διευκρινίσουμε το διαδικαστικό. Το πολιτικό είναι ανοικτό, έχουμε διαφορές, είναι προφανή αυτά τα πράγματα. Όσον αφορά στο διαδικαστικό, μόλις προχθές έγινε από την Επιτροπή Ισότητας μια Υποεπιτροπή εμπορίας ανθρώπων. Εγώ συμμετέχω στη Διάσκεψη των Προέδρων, δεν έχει έρθει ποτέ κάτι τέτοιο και απ’ ότι με ενημερώνουν και το 2014 επί Προεδρίας Μεϊμαράκη υπήρξε η ίδια διαδικασία της Επιτροπής Δημόσιας Διοίκησης για θέματα του Υπουργείου Εσωτερικών. Άρα δεν είναι κάτι καινοφανές αυτό το πράγμα. Επί της ουσίας αν θέλετε να το προχωρήσουμε ή όχι.

Κυρία Μανωλάκου, δεν είναι συμβουλευτική η δουλειά μας προς την Κυβέρνηση, είναι μια δουλειά, η οποία θα αξιοποιηθεί, ελπίζω να αξιοποιηθεί και να είναι καλή η δουλειά μας από την Κυβέρνηση, όπως και αλλού. Είπα και για το Ευρωκοινοβούλιο που υπάρχει μια Επιτροπή βοήθειας προς την Ελλάδα, που έχει συσταθεί, όπως είπα προηγουμένως, μετά από πρωτοβουλία του Πρωθυπουργού. Είχαν έρθει εδώ μάλιστα και πολλοί από εσάς συμμετείχατε στη συνάντηση που είχαμε με την Επιτροπή που ήρθε από το Ευρωκοινοβούλιο και κάναμε μια εξαιρετική συζήτηση, γιατί οι άνθρωποι καταλαβαίνανε, όλων των κομμάτων της Ευρωβουλής, ότι υπάρχουν τα ζητήματα ανοικτά από την πλευρά την Ελληνική και όχι μόνο από την Κυβέρνηση, από τον ελληνικό λαό και από τους Βουλευτές.

Το λόγο έχει ο κ. Καρακώστας.

ΕΥΑΓΓΕΛΟΣ ΚΑΡΑΚΩΣΤΑΣ: Κύριε Πρόεδρε, ήταν άλλο το θέμα της σύγκλησης της σημερινής Επιτροπής. Θεωρούμε ότι έπρεπε να είχαμε ενημερωθεί ότι θα τεθεί ένα τέτοιο ζήτημα. Επίσης, ακούμε ακόμη και τον ορισμό των μελών της Υποεπιτροπής στα 21 μέλη. Ποιος έχει ορίσει τον αριθμό 21;

Θέτουμε το ρητορικό ερώτημα. Δεν μπορέσατε ως κόμμα να εκφράσετε τη θέληση του 62% του ελληνικού λαού θα εκφράσετε τη θέληση 21 μελών μιας υποεπιτροπής της Βουλής; Έχουμε, λοιπόν, 1000 λόγους να αμφιβάλλουμε για την ουσία αυτής της Υποεπιτροπής, καθώς από τις τοποθετήσεις των Βουλευτών του ΣΥΡΙΖΑ οδηγούμαστε στο συμπέρασμα ότι επιχειρείται το στήσιμο ενός ακόμη θεάτρου σκιών. Και τι θα είναι η εν λόγω υποεπιτροπή; Αν όχι, μια αβάντα στη μνημονιακή κυβερνητική προπαγάνδα.

Σε κάθε περίπτωση εμείς ως Χρυσή Αυγή συμφωνούμε με θέση η οποία εκφράστηκε προηγουμένως και η οποία λέει πως το ζήτημα θα πρέπει πρωτίστως να συζητηθεί στη Διάσκεψη των Προέδρων.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Δένδιας.

ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ: Κύριε Πρόεδρε, επί της πρότασης θα ήθελα να παρακαλέσω το εξής: Καταρχήν, όπως είμαι βέβαιος, γνωρίζετε ότι ο Κανονισμός της Βουλής δεν προβλέπει ρητά τη δημιουργία υποεπιτροπών από τις Διαρκείς Επιτροπές.

Κατά συνέπεια, κινούμαστε σε ένα κενό, το οποίο προσδιορίζεται μόνο από την εμπειρία και η εμπειρία πράγματι στο παρελθόν υπάρχει. Έχουν δημιουργηθεί υποεπιτροπές από άλλες διαρκείς επιτροπές, όμως στις περιπτώσεις εκείνες, όπως και στην παρούσα περίπτωση, θα ήταν καλό, πρώτον να υπάρχει ενημέρωση των κομμάτων και κυρίως η ενημέρωση αυτή να μην αφορά μια γενική ιδέα, αλλά να αφορά συγκεκριμένη πρόταση, την οποία θα έχετε την καλοσύνη να καταγράψετε. Διότι, αυτό, το οποίο εμφανίσατε ως υπερασπιστικό ισχυρισμό, απέναντι στην παρατήρηση συναδέλφου, ότι οι σημειώσεις σας είναι μόνο, δεν είναι υπερασπιστικός ισχυρισμός, κύριε Πρόεδρε.

Για κάτι τόσο σοβαρό, εγώ, πραγματικά θα ήμουν ευτυχής να είχατε έρθει και να είχατε αναγνώσει δακτυλογραφημένο κείμενο, το οποίο θα είχατε επεξεργαστεί και εσείς και άλλοι με μεγάλη σοβαρότητα και μάλιστα θα ήθελα, αν ήταν δυνατόν, να το είχαμε δει και εμείς την προηγούμενη ημέρα.

Κύριε Πρόεδρε, επειδή το θέμα είναι σοβαρό και δεν υπάρχει λόγος για ένα θέμα, στο οποίο μπορούν να δημιουργηθούν συναινέσεις, να ξεκινήσουμε με διαφωνίες, θα ήθελα να σας παρακαλέσω, να διατυπώσετε από την πλευρά, είτε τη δική σας, είτε της πλειοψηφούσας άποψης του ΣΥΡΙΖΑ, την πρότασή σας. Εμείς, δεν είμαστε αρνητικοί να συζητήσουμε, εάν θέλετε να την συνδιαμορφώσουμε και να έρθουμε στην επόμενη συνεδρίαση της Επιτροπής, όλα τα κόμματα, δεν αναφέρομαι μόνο στη Ν.Δ., με μια διαμορφωμένη άποψη, επί της οποίας να προχωρήσουμε σε σύσταση υποεπιτροπής.

Μην επιμείνουμε τώρα σε μια κατ' αρχήν απόφαση, χωρίς περιεχόμενο, διότι αύριο το πρωί το πρώτο πράγμα που θα συμβεί θα είναι διαφωνία για μια σειρά πραγμάτων. Για παράδειγμα, είπατε 21 άτομα. Αυτό, δεν προβλέπεται από πουθενά και παρατηρήθηκε προηγουμένως. Το αναφέρω, ως παράδειγμα, για να μην πάω σε πιο ουσιαστικά. Ποιο θα είναι το περιεχόμενο της εργασίας αυτής της υποεπιτροπής; Ποια θα είναι η θεματολογία της; Όταν πάμε στην Ολομέλεια της Βουλής για να συζητήσουμε οποιαδήποτε επιτροπή, η πρόταση η κατατίθεται από όποιον την ζητάει και περιλαμβάνει σαφώς και το περιεχόμενο των εργασιών της επιτροπής, δεν είναι γενική και αόριστη.

Κατά συνέπεια, σας παρακαλώ, για να μπορέσουμε και εμείς να ψηφίσουμε μαζί σας, αναβάλλετε την απόφαση, διατυπώστε την πρόταση, στείλτε την μας, εάν σας επείγει να τη συζητήσουμε, μεθαύριο βάλτε πάλι συνεδρίαση και πάμε μπροστά. Μην επιμείνετε στην παρούσα φάση, δεν μπορούμε να ψηφίσουμε ή να συμπαραταχθούμε σε μια τόσο αόριστη πρόταση, η οποία ενέχει και στοιχεία κοινοβουλευτικής προχειρότητας.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ: Κύριε Πρόεδρε, απολύτως καλοπροαίρετα, το εννοώ. Δεν αντιλαμβάνομαι, γιατί έχουμε αρχίσει ένα μεγάλο θέμα, το οποίο θα μπορούσε να μας ενώσει, να το κάνουμε κομματάκια και στο τέλος να φτάσουμε σε ένα σημείο, που ξανά θα χωριστούμε.

Οι συνάδελφοι νωρίτερα, σας εξέφρασαν επιφυλάξεις, νομίζω ειλικρινείς, όπως και οι δικές μου. Ο κ. Κουτσούκος, επίσης, προσέθεσε, εκ μέρους του Δημοκρατικής Συμπαράταξης και άλλα πράγματα. Εγώ, θα ήθελα να σας ρωτήσω, συνεχίζοντας το δικό μου ειλικρινή προβληματισμό τα εξής.

Πρώτον, με την πρωτοβουλία σας αυτή συμφωνεί η Κυβέρνηση; Έχετε έρθει σε επαφή με την Κυβέρνηση; Εάν ναι, με ποιον; Να ενημερώσετε τη Βουλή με ποιον από την Κυβέρνηση έχετε μιλήσει, διότι ο επίσημος διαπραγματευτής της Ελληνικής Πολιτείας με τους θεσμούς για το θέμα του δημόσιου χρέους είναι η Ελληνική Κυβέρνηση. Ασφαλώς και το Κοινοβούλιο συνεισφέρει θετικά, αλλά θα ήθελα να ξέρω τον επίσημο συνομιλητή της Ελληνικής Πολιτείας. Με ποιον έχετε μιλήσει, προσωποποιημένα;

Δεύτερη ερώτηση. Την πρώτη περίοδο διακυβέρνησης Τσίπρα - Καμμένου, πρωτοβουλία της Κυβερνητικής Πλειοψηφίας, δημιουργήθηκε η επιτροπή του χρέους της κ. Κωνσταντόπουλου. Εκεί, στην πρώτη επίσημη πανηγυρική συνάντηση, είχε παρευρεθεί ο Πρωθυπουργός, κ. Τσίπρας και ο Πρόεδρος της Δημοκρατίας, κ. Προκόπης Παυλόπουλος. Επειδή θεωρώ ότι την ίδια σπουδαιότητα θα έχει και αυτή η υποεπιτροπή, την οποία προτείνετε, σκοπεύετε να συνεχίσουμε έτσι και να δώσουμε επίσης τόσο μεγάλη έμφαση και σε αυτή την επιτροπή ή θα την υποβαθμίσετε σε κάτι υποδεέστερο;

Τρίτη ερώτηση. Το 2012, με την απόφαση και του Μαΐου και του Οκτωβρίου, τέθηκε το πλαίσιο, στο επίπεδο του Ευρωπαϊκού Συμβουλίου και του Eurogroup, για το πώς η χώρα θα προχωρήσει σε επόμενη απομείωση του δημοσίου χρέους.

 Την στρατηγική αυτή της χώρας του 2012 συνυπέγραψε και επανέλαβε ο κ. Τσίπρας στο τελευταίο μνημόνιο που είναι η ίδια ακριβώς λογική. Η ερώτησή μου είναι η εξής. Η υποεπιτροπή αυτή, την οποία εσείς προτείνετε, θα κινηθεί στο ίδιο πλαίσιο της Επιτροπής της απόφασης του 2012, την οποία συνέχισε ο κ. Τσίπρας το καλοκαίρι του 2015 ή θα κάνει κάτι άλλο; Η ερώτηση αυτή έρχεται, διότι σας ομολογώ, δεν ξέρω πόσοι από τους συναδέλφους κατάφεραν να συγκρατήσουν στο μυαλό τους την περιγραφή του αντικειμένου της επιτροπής που κάνατε. Εγώ, δεν είμαι σίγουρος ότι είμαι έτοιμος να σας περιγράψω με ακρίβεια, εάν θα ήθελα να προσθέσω, να διορθώσω, να βελτιώσω κάποιο από το αντικείμενο μιας επιτροπής, η οποία είναι πολύ μεγάλης σημασίας και στην οποία θα θέλαμε όλοι θετικά να συνεισφέρουμε. Επαναλαμβάνω, λοιπόν, και αντιλαμβάνεστε ότι αυτή είναι μια καλή πρόταση ειλικρινής και καλοπροαίρετη εκ μέρους όλων ημών, που για πρώτη φορά ακούσαμε την πρόταση. Συζητήστε το με τα κόμματα, φέρτε το στη Διάσκεψη των Προέδρων και μακάρι να παρθούν και ομόφωνες αποφάσεις. Ευχαριστώ πολύ κύριε Πρόεδρε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ τον κ. Μανιάτη. Νομίζω ότι τελειώσαμε από τους ομιλητές, απλώς για τις ερωτήσεις που έκανε το κ. Μανιάτης θα πω τα εξής. Πρώτον, ότι με την κυβέρνηση προφανώς ήρθαμε σε επαφή, σας είπα και προηγουμένως ότι εγώ μαζί με βουλευτές του ΣΥΡΙΖΑ κάναμε μια επεξεργασία, τη φέραμε σήμερα εδώ, αλλά ενημερώσαμε ταυτόχρονα την κυβέρνηση από την οποία είχαμε την υποδοχή. Ένα το κρατούμενο.

Σας λέω με την κυβέρνηση. Και το έργο της υποεπιτροπής το περιέγραψα όσον αφορά τους άξονες. Είναι δική μας δουλειά, κύριε Μανιάτη να προσδιορίσουμε σε μεγαλύτερη βάθος και με μεγαλύτερη σαφήνεια, πως θα κινηθούμε, τι άξονες θα βάλουμε επιπλέον και ποιες ομάδες πιθανόν θα χρειαστούμε να κινηθούμε. Εγώ περιέγραψα μια αναγκαιότητα, δεν μπήκα σε άλλα πράγματα και για αυτό μίλησα και για επιστημονικούς φορείς που θα μας βοηθήσουν, ανθρώπους που θα καλέσουμε όπως είναι οι εμπειρογνώμονες του ΟΗΕ κ.λπ.. Νομίζω ότι εμένα με καλύπτει, πέραν των ομιλητών του ΣΥΡΙΖΑ και είναι προφανές αυτό και οι τοποθετήσεις άλλων βουλευτών, θυμάμαι του κ. Δανέλλη, ο οποίος είπε να αφήσουμε αυτά υπάρχει μια αναγκαιότητα να προχωρήσουμε κ.λπ..

Διαδικαστικά εγώ έδωσα τις απαντήσεις, μπορεί να επιμένετε, κύριε Μανιάτη, αλλά είπα και τα προηγούμενα που υπάρχουν, προχθές έγινε από την Επιτροπή Ισότητας, υποεπιτροπή με την ίδια διαδικασία.

Για την περίοδο του κ. Μεϊμαράκη σας είπα μια προηγούμενη διαδικασία. Δηλαδή τι να κάναμε; Στη Διάσκεψη των Προέδρων να έμπαινε κάτι το οποίο θέλει να φτιάξει η Επιτροπή Οικονομικών; Δεν νομίζω ότι είναι σωστό.

Λοιπόν, τελειώσαμε με τις τοποθετήσεις. Παρακαλώ πολύ από το ΣΥΡΙΖΑ στην πρότασή μου, κύριε Αντωνίου.

ΧΡΗΣΤΟΣ ΑΝΤΩΝΙΟΥ (Εισηγητής του ΣΥΡΙΖΑ): Συμφωνώ, με την πρόταση.

ΙΩΑΝΝΗΣ ΚΟΥΤΣΟΥΚΟΣ: Κύριε Πρόεδρε, μπορείτε να επαναλάβετε την πρόταση εάν δεν σας κάνει κόπος. Τι μας καλείτε να ψηφίσουμε;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, σας καλώ να ψηφίσουμε, να συσταθεί μια υποεπιτροπή αποτελούμενη από 21 βουλευτές. Οι 21 βουλευτές είναι ένας λογικός αριθμός, για να υπάρχουν εκπρόσωποι απ’ όλα τα κόμματα. Η υποεπιτροπή θα συζητήσει την απομείωση του χρέους και με τεχνικούς τρόπους, αλλά και με πολιτικούς.

Όπως το αναφέρετε εσείς προσωπικά, αλλά και άλλοι συνάδελφοι, υπάρχει διαφορά με την προηγούμενη επιτροπή, επειδή εκείνη τότε αποτελείτο από βουλευτές, αλλά από εμπειρογνώμονες. Εμείς θα έχουμε βουλευτές. Δεν λέω τίποτε άλλο και καταλήγω με την ευχή να υπάρξουν κοινοί στόχοι. Νομίζω ότι από τις τοποθετήσεις των συναδέλφων εκφράστηκε ακόμη και από άλλα κόμματα η διάθεση επί της ουσίας, να βοηθήσουμε σε αυτήν την υπόθεση.

Ερωτώ, εάν ο κ. Αντωνίου από την πλευρά του ΣΥΡΙΖΑ, είναι υπέρ της πρότασης του Προεδρείου της Επιτροπής.

ΧΡΗΣΤΟΣ ΑΝΤΩΝΙΟΥ (Εισηγητής του ΣΥΡΙΖΑ): Υπέρ.

Η Νέα Δημοκρατία;

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της ΝΔ): Επιφυλασσόμαστε, κύριε Πρόεδρε. Θέλουμε την εισήγηση γραπτώς και θα τοποθετηθούμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής Χρυσής Αυγής): Εμείς είπαμε επί της αρχής ότι διαφωνούμε και με τη διαδικασία, την οποία κάνουμε αυτή τη στιγμή, διότι συζητάμε για άλλο νομοσχέδιο και έχουμε ξεφύγει από την ημερήσια διάταξη, καθώς και με τον τρόπο που το φέρνετε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Πρόεδρε, επιφυλασσόμαστε μέχρι να δούμε την πρότασή σας γραπτώς.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δηλαδή, κύριε Μανιάτη, θέλετε να είχα την πρόταση γραπτώς και να σας την μοίραζα;

ΙΩΑΝΝΗΣ ΜΑΝΙΑΤΗΣ (Ειδικός Αγορητής Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Πρόεδρε, ήθελα να δω την εισήγησή σας. Να δω αν μπορώ να τη βελτιώσω γιατί θα είναι 21 ή 25 ή 31. Είναι ένα σύνολο…..

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Μα σας είπα, κύριε Μανιάτη, σήμερα είναι η προκαταρκτική κουβέντα που κάνουμε. Το είπα αυτό. Μάλλον δεν θέλετε να πάρετε θέση.

ΙΩΑΝΝΗΣ ΜΑΝΙΑΤΗΣ (Ειδικός Αγορητής Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Πρόεδρε, βλέπετε με πόση κατανόηση προσπαθούμε να συμμετάσχουμε στη συζήτηση.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Κύριε Πρόεδρε, με τη μέθοδο του αιφνιδιασμού, που αυτό το έχει ως τακτική η κυβέρνηση, αφού το ίδιο έκανε με το ασφαλιστικό που είχε γίνει Σαββατοκύριακο και το ίδιο κάνετε και εσείς. Με μια «θολούρα» στο τι μπορεί να είναι αυτή η συγκρότηση της υποεπιτροπής, εμείς δεν την ψηφίσουμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Κύριε Πρόεδρε, θα ήθελα να πω δύο κουβέντες πέραν του ναι ή όχι. Επειδή θα έχει νόημα η σύσταση της υποεπιτροπής και η παραγωγή του έργου της, εάν συμμετέχουν όλοι, αλλιώς δεν έχει κανένα νόημα. Γι’ αυτό το λόγο προχωρείστε στη γραπτή υποβολή της ολοκληρωμένης πρότασης και θεωρώ ότι κανένας δεν θα απέχει από αυτή τη διαδικασία.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Μα, προφανώς. Αν θέλετε, κύριε Δανέλλη, να βρούμε έναν από κάθε κόμμα και να κάνουμε μια προκαταρκτική κουβέντα και μετά να σας δώσω γραπτώς τη θέση.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Εμείς επιφυλασσόμαστε μέχρι την έννοια που προανέφερα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Κόκκαλης από τους ΑΝΕΛ.

ΒΑΣΙΛΕΙΟΣ ΚΟΚΚΑΛΗΣ: Συμφωνούμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Άρα, συμφωνούν και οι ΑΝΕΛ. Τον λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων): Κύριε Πρόεδρε, επιφυλασσόμαστε και θέλουμε να το έχουμε γραπτώς να το μελετήσουμε, ώστε να τοποθετηθούμε μετά.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Συνεπώς, γίνεται δεκτή κατά πλειοψηφία η πρόταση, η οποία κατατέθηκε σήμερα στην Επιτροπή Οικονομικών για τη συγκρότηση της υποεπιτροπής για το χρέος.

Είμαι στη διάθεσή σας, για οποιοδήποτε μέλος της Επιτροπής, να κάνουμε προκαταρκτική κουβέντα και θα σας τα δώσω και γραπτώς.

Μπαίνουμε στο θέμα της σημερινής συζήτησης της Επιτροπής Οικονομικών, με θέμα επεξεργασία και εξέταση του σχεδίου νόμου του Υπουργείου Οικονομικών «Κύρωση της Απόφασης του Συμβουλίου 2014/335/ΕΕ, Ευρατόμ για το Σύστημα των ιδίων πόρων της Ευρωπαϊκής Ένωσης». Επίσης έχουν έρθει και δύο υπουργικές τροπολογίες, οι οποίες σας έχουν διανεμηθεί.

Τον λόγο έχει ο κ. Αντωνίου.

ΧΡΗΣΤΟΣ ΑΝΤΩΝΙΟΥ (Εισηγητής του ΣΥΡΙΖΑ): Κυρίες και κύριοι συνάδελφοι, το υπό ψήφιση νομοσχέδιο αφορά τον κοινοτικό προϋπολογισμό που απαρτίζεται από τις συνεισφορές των κρατών – μελών. Η απόφαση θα τεθεί σε ισχύ μετά μόνο από την επικύρωση από τις χώρες της Ευρωπαϊκής Ένωσης, σύμφωνα με το άρθρο 28 του Συντάγματος για τις διεθνείς συνθήκες, που αποτελεί για την Ελλάδα το θεμέλιο της ευρωπαϊκής ολοκλήρωσης. Οι νέες διατάξεις θα έχουν αναδρομική ισχύ από την 1η Ιανουαρίου του 2014 προκειμένου να εξασφαλιστεί η μετάβαση στο αναθεωρημένο σύστημα ιδίων πόρων. Ο ετήσιος προϋπολογισμός της Ευρωπαϊκής Ένωσης ανέρχεται σε 155 δις ευρώ, σύμφωνα με τα στοιχεία του 2016, και πάνω από το 90% των εσόδων της Ευρωπαϊκής Ένωσης ανακατανέμονται στα 28 κράτη – μέλη, τα οποία χρησιμεύουν στη χρηματοδότηση των διαφόρων κοινών πολιτικών της Ένωσης. Έτσι, από ένα σύνολο 155 δις ευρώ σε πιστώσεις υποχρεώσεις του προϋπολογισμού του 2016 οι σημαντικότερες αναλήψεις υποχρεώσεων ήταν: 69,8 δις και 45% του συνόλου για την έξυπνη και αποκλίνουσα ανάπτυξη συμπεριλαμβανομένης της περιφερειακής ανάπτυξης και συνοχής της απασχόλησης, της έρευνας, των δικτύων ενέργειας και μεταφορών, της εκπαίδευσης και της κατάρτισης.

Το 40,3% για τη βιώσιμη ανάπτυξη και τους φυσικούς πόρους, τη γεωργία, την αγροτική ανάπτυξη και το περιβάλλον. Το 2,6% για τους τομείς ασφάλειας και ιθαγένειας. Το 5,9% για ανθρωπιστικές ενέργειες της Ε.Ε. και το 5,7% αποτελεί διοικητικά έξοδα της Ε.Ε. Ο προϋπολογισμός υπόκειται σε όρια που καθορίζονται από το πολυετές δημοσιονομικό πλαίσιο, το οποίο καθορίζει τα μέγιστα ετήσια ποσά που μπορεί να δαπανήσει η Ε.Ε. σε διάφορους τομείς πολιτικής σε μια συγκεκριμένη χρονική περίοδο και αποφασίζεται ως εξής: η Ευρωπαϊκή Επιτροπή υποβάλει την πρόταση προϋπολογισμού, το Ευρωπαϊκό Κοινοβούλιο εγκρίνει την πρόταση και ακολουθεί η έγκριση από τα εθνικά κοινοβούλια, ώστε η πρόταση να καθίσταται ο προϋπολογισμός του επόμενου έτους. Στη συνέχεια, η Ευρωπαϊκή Επιτροπή ενημερώνει το Ευρωπαϊκό Κοινοβούλιο και το Συμβούλιο για τον τρόπο, με τον οποίο διατέθηκε ο προϋπολογισμός. Το Ευρωπαϊκό Ελεγκτικό Συνέδριο ελέγχει εξονυχιστικά τις δαπάνες και αν τα κονδύλια του προϋπολογισμού διατέθηκαν σύμφωνα με τους κανόνες.

Το σχέδιο νόμου που συζητάμε σήμερα, έχει σκοπό την Κύρωση της Απόφασης του Συμβουλίου της Ε.Ε. 2014/335/ΕΕ, Ευρατόμ για το σύστημα ίδιων πόρων του προϋπολογισμού της Ε.Ε. που εγκρίθηκε κατά τη Σύνοδο του Συμβουλίου Ανταγωνιστικότητας της 26ης Μαΐου 2014. Το Συμβούλιο ενέκρινε τη νέα απόφαση για τους ίδιους πόρους, η οποία προβλέπει ορισμένες αλλαγές, ιδίως όσον αφορά τους διορθωτικούς μηχανισμούς για την περίοδο 2014 – 2020. Η Απόφαση αφορά το σύστημα ίδιων πόρων της Ένωσης, που θα πρέπει να εξασφαλίζει επαρκείς πόρους για την εύρυθμη ανάπτυξη των πολιτικών της Ένωσης. Οι ρυθμίσεις που ορίζει η Απόφαση θα πρέπει να εξασφαλίζουν ότι κανένα κράτος - μέλος δεν επιτρέπεται να υφίσταται υπερβολικό δημοσιονομικό βάρος σε σχέση με τη σχετική του ευημερία για λόγους κοινωνικής ισορροπίας.

Η Ε.Ε. δίνει μεγάλη σημασία στη βελτίωση του συστήματος ιδίων πόρων και για το λόγο αυτό, το 2014 συγκροτήθηκε ειδική ομάδα υψηλού επιπέδου με σκοπό να προτείνει βελτιώσεις για το σύστημα ίδιων πόρων. Η ομάδα θα επεξεργαστεί και την πρόταση για ένα κοινό σύστημα φόρου επί των χρηματοπιστωτικών αλλαγών που έθεσε το Συμβούλιο το Σεπτέμβριο του 2011 και στόχευε στη θέσπιση κοινού συστήματος για τη φορολόγηση των χρηματοπιστωτικών συναλλαγών με την πρόθεση να εφαρμοστεί και το δημοσιονομικό πλαίσιο 2014 – 2020. Ο φόρος χρηματοπιστωτικών συναλλαγών θα μπορούσε να αποτελέσει νέο ίδιο πόρο της Ε.Ε. για τη χρηματοδότηση των πολιτικών της. Όλοι θα ωφεληθούν από αυτό το φόρο χάρη στην εξασφάλιση πρόσθετων δημόσιων εσόδων που θα μπορούν να χρησιμοποιηθούν για την ενίσχυση της οικονομικής μεγέθυνσης και της ευημερίας στην Ε.Ε. Τα κράτη – μέλη θα ωφεληθούν επίσης, από αυτήν τη νέα πηγή δημόσιων εσόδων, τόσο από την άποψη της άμεσης χρηματοδότησης των δικών της προϋπολογισμών, όσο και από την άποψη της μείωσης των εισφορών τους στον προϋπολογισμό της Ε.Ε..

Ωστόσο, ο φόρος δεν εντάχθηκε στην Απόφαση 2014/335/ΕΕ και συνεχίζονται εδώ και τρία χρόνια διαπραγματεύσεις μεταξύ των 11 κρατών – μελών της Ε.Ε. για την επιβολή του. Η θέση της ελληνικής Κυβέρνησης, υποστηρίζει στις διαβουλεύσεις ότι θα πρέπει να επιταχυνθούν οι διαδικασίες της εισαγωγής του φόρου επί των χρηματοπιστωτικών συναλλαγών.

Οι σημαντικότερες ρυθμίσεις της απόφασης είναι κατηγορίες ίδιων πόρων και ειδικοί μέθοδοι για τον υπολογισμό τους.

Για τον τρέχοντα δημοσιονομικό κύκλο, οι κανόνες θεσπίζουν τις εξής κατηγορίες ίδιων πόρων.

Πρώτον, οι παραδοσιακοί ίδιοι πόροι, κυρίως τελωνειακοί δασμοί και εισφορές στον τομέα της ζάχαρης. Η νέα Απόφαση που θα κυρωθεί με τον υπό ψήφιση νόμο, προβλέπει τη μείωση σε 20%, στο ποσοστό παρακράτησης των εσόδων είσπραξης των παραδοσιακών ίδιων πόρων από 25% που ήταν στην προηγούμενη Απόφαση του 2007.

Δεύτερον, οι ίδιοι πόροι βασίζονται στο Φ.Π.Α. Ένα ενιαίο ποσοστό 0,30% εισπράττεται επί της εναρμονισμένης βάσης Φ.Π.Α. κάθε κράτους – μέλους. Η φορολογήσιμη βάση του Φ.Π.Α. περιορίζεται στο 50% του ακαθάριστου εθνικού εισοδήματος κάθε χώρας. Με τη νέα Απόφαση αυξάνεται για την περίοδο 2014 – 2020, ο συντελεστής καταβολής των ίδιων πόρων που βασίζονται στο Φ.Π.Α. για τη Σουηδία και τις Κάτω Χώρες σε ποσοστό 0,15% από 0,10% που ήταν την προηγούμενη περίοδο. Για όλες τις άλλες χώρες ισχύει το ποσοστό 0,30%.

Τρίτον, οι ίδιοι πόροι που βασίζονται στο Ακαθάριστο Εθνικό Εισόδημα, ένα σταθερό ποσοστό εισπράττεται από το Ακαθάριστο Εθνικό Εισόδημα κάθε κράτους μέλους, για τις δαπάνες δεν καλύπτονται από άλλους ίδιους πόρους με στόχο την εξισορρόπηση των εσόδων και των δαπανών της Ε.Ε.. Η απόφαση 2014/335 της Ε.Ε. ορίζει ότι το συνολικό ποσό των ιδίων πόρων για την κάλυψη των ετήσιων πιστώσεων για πληρωμές, δεν πρέπει να υπερβαίνει το 1,23% του Ακαθάριστου Εθνικού Εισοδήματος των κρατών μελών, από 1,24% που ορίζει η προηγούμενη απόφαση, ενώ το συνολικό ετήσιο ποσό των πιστώσεων ανάληψης υποχρεώσεων, δεν πρέπει να υπερβαίνει το 1,29% του συνολικού Ακαθάριστου Εθνικού Εισοδήματος των κρατών μελών, από 1,31% στην προηγούμενη απόφαση.

Σύμφωνα με τους νέους κανόνες οι ίδιοι πόροι που μπορεί να συγκεντρώνει η Ε.Ε. για πιστώσεις πληρωμών, μπορεί να ανέρχονται στο 1,20% του αθροίσματος του Ακαθάριστου Εθνικού Εισοδήματος όλων των μελών, για την περίοδο 2014 έως 2020. Το συνολικό ποσό των πιστώσεων για αναλήψεις υποχρεώσεων δε μπορεί να υπερβαίνει το 1,29% του Ακαθάριστου Εθνικού Εισοδήματος της Ε.Ε.. Προκειμένου να αντισταθμιστούν ή να διορθωθούν κάποιες δημοσιονομικές ανισορροπίες προβλέπονται διορθώσεις των συνεισφορών κάποιων κρατών μελών στον Προϋπολογισμό της Ε.Ε.. Εδώ έχουμε τη διόρθωση υπέρ του Ηνωμένου Βασιλείου και την κατανομή σε σχέση με την κατανομή για τις κάτω χώρες, Δανία, Αυστρία, Σουηδία.

Τυχόν πλεόνασμα των εσόδων από του συνόλου των πραγματικών δαπανών κατά τη διάρκεια ενός οικονομικού έτους, μεταφέρεται στο επόμενο οικονομικό έτος. Τέλος, με τις διατάξεις της κυρωμένης με τον υπό ψήφιση νόμο απόφασης, αναμένεται να προκληθεί δαπάνη σε βάρος του κρατικού προϋπολογισμού ύψους 12,5 δισεκατομμυρίων ευρώ περίπου, η οποία θα κατανεμηθεί στα έτη 2014 έως 2020. Το ποσό αυτό βρίσκεται εντός των προβλεπόμενων ορίων που ορίζονται από τα άρθρα της απόφασης. Κυρίες και κύριοι συνάδελφοι, η Ε.Ε. βρίσκεται μέσα σ' ένα κρίσιμο σταυροδρόμι, το ευρωπαϊκό εγχείρημα και η ιδέα της ολοκλήρωσης της Ευρώπης έχει θολώσει στα μάτια πολλών ευρωπαϊκών λαών, εξαιτίας των πολιτικών λιτότητας και της αυστηρής δημοσιονομικής πειθαρχίας, που υπονομεύει την ανάπτυξη και αυξάνει την ανεργία και την ανασφάλεια των ευρωπαίων πολιτών, κυρίως των χαμηλότερων κοινωνικών στρωμάτων.

Η δίκαιη ανάπτυξη προϋποθέτει κοινωνική ισορροπία, αναλογική διανομή του πλούτου και των βαρών, όχι μόνο οριζόντια μεταξύ των κρατών μελών, αλλά και κάθετα μεταξύ των πολιτών κάθε κράτους. Η οικονομική και η κοινωνική αυτή ανασφάλεια αναζητεί διέξοδο στην ακροδεξιά, στον ρατσισμό και κυοφορεί το φόβο απέναντι στους πρόσφυγες και στους μετανάστες. Η Ευρώπη πρέπει το επόμενο διάστημα να πάρει σοβαρές αποφάσεις που θα ενισχύουν την ανάπτυξη, την απασχόληση και την κοινωνική συνοχή. Η απάντηση στο ερώτημα περισσότερη ή λιγότερη Ευρώπη, για μας είναι απλή. Θέλουμε μια καλύτερη Ευρώπη, μια Ευρώπη κοινό σπίτι όλων των ευρωπαϊκών λαών, ειρηνική, δημοκρατική και αλληλέγγυα. Μια Ευρώπη που θα ενισχύει την κοινωνική συνοχή και τη δίκαιη ανάπτυξη τα οφέλη της οποίας θα διαχέονται σε όσο το δυνατόν περισσότερους πολίτες.

Ο κοινοτικός προϋπολογισμός αποτελεί το εργαλείο για την επίτευξη αυτών των στόχων, ενώ οι διατάξεις του αποτελούν την κοινή δέσμευση όλων των κρατών για την εξυπηρέτηση του κοινού σκοπού. Με βάση τις προαναφερθείσες παρατηρήσεις και σκέψεις, προτείνουμε την κύρωση της απόφαση του Συμβουλίου 2014/335/ΕΕ, Ευρατόμ για το Σύστημα των ιδίων πόρων της Ευρωπαϊκής Ένωσης. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κκ: Χρήστος Αντωνίου, Δημήτρης Βέττας, Δημήτρης Γάκης, Στάθης Γιαννακίδης, Ιωάννης Θεοφύλακτος, Γιώργος Δημαράς, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Ανδρέας Ριζούλης, Χρήστος Μαντάς, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Δημήτρης Δημητριάδης, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Αναστάσιος Πρατσόλης, Νεκτάριος Σαντορινιός, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Σάββας Αναστασιάδης, Μιλτιάδης Βαρβιτσιώτης, Απόστολος Βεσυρόπουλος, Νικόλαος – Γεώργιος Δένδιας, Χρίστος Δήμας, Θεοδώρα (Ντόρα) Μπακογιάννη, Αθανάσιος Μπούρας, Μάριος Σαλμάς, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Κωνσταντίνος Χατζηδάκης, Γεώργιος Γερμενής, Ευάγγελος Καρακώστας, Ηλίας Παναγιώταρος, Βασίλειος Κεγκέρογλου, Ιωάννης Κουτσούκος, Ιωάννης Μανιάτης, Σταύρος Τάσσος, Εμμανουήλ Συντυχάκης, Διαμάντω Μανωλάκου, Γεώργιος Αμυράς, Σπυρίδων Δανέλλης, Δημήτρης Καμμένος, Βασίλειος Κόκκαλης, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Μανιάτης, επειδή έχει ένα πρόβλημα και θέλει να απουσιάσει, να προηγηθεί, έχουν συνεννοηθεί με τη Ν.Δ. και μετά να συνεχίσουμε κανονικά τη σειρά.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Θέλουμε να πάμε με τον κ. Κουτσούκο, κύριε Πρόεδρε, στα εγκαίνια της έκθεσης για τον Ανδρέα Παπανδρέου και γι' αυτό ευχαριστώ και τον συνάδελφό της Ν.Δ. που μου δίνει τη σειρά του. Αγαπητές και αγαπητοί συνάδελφοι, η σημερινή συζήτηση έχει μια ιδιαίτερη και συμβολική σημασία. Δεν ξέρω, αν κανείς μπορεί να χρησιμοποιήσει τον όρο ιστορική μέρα, είναι σίγουρο όμως ότι η σημερινή ημέρα με αφορμή το δημοψήφισμα στη Μεγάλη Βρετανία, είναι μια πολύ κρίσιμη ημέρα για την Ε.Ε. των 500 εκατομμυρίων ευρωπαίων πολιτών. Για αυτό λοιπόν θα μου επιτρέψετε, κύριε Πρόεδρε, κύριοι συνάδελφοι να καταθέσω εκ μέρους της Δημοκρατικής Συμπαράταξης και κάποιες σκέψεις που σχετίζονται με τον τρόπο που διαμορφώνεται το πολυετές δημοσιονομικό πλαίσιο της Ευρώπης, το οποίο σήμερα καλούμαστε με μια καθυστέρηση δύο ετών να κυρώσουμε.

Πρέπει να θυμηθούμε πως έτρεξε δημοσιονομικά, χρηματοοικονομικά, το 2014 σε επίπεδο Ε.Ε. Θυμίζω σε όλους τους συναδέλφους ότι έτρεχε όλο το 2014 με το δεκατημόριο. Δηλαδή η Ευρώπη δεν είχε προϋπολογισμό επειδή δεν τα είχαν βρει τα κράτη-μέλη μεταξύ τους και πηγαίναμε μήνα το μήνα, πως θα προωθηθεί αυτό πλαίσιο το οποίο θυμίζω με βάσει τη Συνθήκη της Λισαβόνας, ακριβώς για να υπάρχει σταθερότητα και προβλεψιμότητα τόσο σε σχέση με τα έξοδα όσο και σε σχέση με τις εισπράξεις, επιβάλλεται να είναι 5ετές γι’ αυτό και σήμερα έχουμε κληθεί να κυρώσουμε μια συμφωνία του συμβουλίου από το 2014-2020.

Το μήνυμα το αρνητικό δυστυχώς στάλθηκε εδώ και 3 περίπου χρόνια. Από το 1,24% του Ευρωπαϊκού ΑΕΠ που ήταν οι ίδιοι πόροι της Κοινότητας, κατεβήκαμε στο 1,23% μικρό μπορεί να φαίνεται, αλλά έστω αυτό 0,01% μείωσης του προϋπολογισμού της ένωσης αντί για αύξηση, έτσι όπως είναι το αίτημα όλων των ευρωπαίων πολιτών έστειλε ένα αρνητικό μήνυμα. Αυτό το αρνητικό μήνυμα στάλθηκε επειδή δημοσιονομικά και οικονομικά ισχυρά κράτη, μεταξύ των οποίων η μεγάλη Βρετανία και η Σουηδία ζήτησαν να μειωθεί η δική τους εθνική συμβολή.

Στην Ελλάδα τι γίνεται; Πρέπει να ξεκαθαρίσουμε κάτι για να υπενθυμιστεί και σε όλους τους Έλληνες πολίτες. Το ισοζύγιο της χώρας μας από την συμμετοχή της στην Ε.Ε., οικονομικά τουλάχιστον είναι απολύτως θετικό. Η έκθεση του Γενικού Λογιστηρίου του Κράτους που έχουμε στα χέρια μας, λέει ότι η Ελλάδα την επόμενη 5ετία θα συνεισφέρει 12,5 δισεκατομμύρια ευρώ. Οι ταμειακές ροές, όμως στο ίδιο χρονικό διάστημα για τη χώρα, θα ξεπεράσουν τα 40 δις ευρώ αυτό σημαίνει ότι θα έχουμε μια σχέση 1/3, 1 ευρώ θα δίνουμε, 3 θα εισπράττουμε. Αυτό για να είναι κατανοητό από τους καλοπροαίρετους ευρωσκεπτικιστές ότι υπάρχει και μια καθαρά οικονομικού χαρακτήρα προσέγγιση την οποία δεν μπορούμε να αγνοήσουμε.

Υπάρχει μια άλλη παρατήρηση την οποία θεωρώ εξόχως σημαντική και χαίρομαι που είναι εδώ και ο κύριος Υπουργός. Πώς διαμορφώνεται το καλάθι των ιδίων πόρων της Κοινότητας; Θυμίζω ότι δύο βασικές πηγές είναι το 0,3% των επιστροφών του ΦΠΑ για το έως 50% του ΑΕΠ κάθε χώρας συν τους δασμούς όσοι έχουν πλέον απομείνει. Και ασφαλώς, η παραδοσιακή συνεισφορά του κάθε κράτους τιμαρίου. Βρήκα ποια ήταν η συμμετοχή το 1988- γιατί εδώ πρέπει να βγάλουμε και πολιτικά συμπεράσματα-η συνεισφορά των κρατών-μελών ήταν μόλις το 10% του κοινοτικού προϋπολογισμού. Ενώ η επιστροφή του ΦΠΑ ήταν το 61%. Η επιστροφή του ΦΠΑ είναι ανεξάρτητη από διακυβερνητικές ή διεθνικές ισορροπίες στις συγκρούσεις. Είναι απολύτως ουδέτερη και κατά συνέπεια προς όφελος όποιων θέλουν να μεγαλώσει ο κοινοτικός προϋπολογισμός.

Άρα το 1988 έχουμε 10% εισφορές κρατών-μελών και 61% επιστροφές ΦΠΑ, 2013 δείτε την πλήρη αντιστροφή για να ξέρουμε και γιατί έχουμε τα προβλήματα τα χρηματοοικονομικά που αντιμετωπίζουμε τώρα. Από 10% η συνεισφορά των κρατών-μελών το 1988 το 2013 είναι 76%. Που σημαίνει ότι εξαρτάται απολύτως ο προϋπολογισμός της Ένωσης, από το τι θα επιθυμεί κάθε φορά το κάθε ισχυρό κράτος-μέλος. Και αντίθετα, από το 61% επιστροφές ΦΠΑ που είχαμε το 1988, τώρα το 2013 η επιστροφή του ΦΠΑ συνεισφέρει μόνο κατά 11%. Θεωρώ ότι θα πρέπει και η Ελληνική Κυβέρνηση και οι Κοινοβουλευτικές Ομάδες όλων των κομμάτων της πατρίδας μας τουλάχιστον αυτό το ζήτημα να το δουν.

 Και στο πλαίσιο της αναθεώρησης, γιατί θα έρθω αμέσως μετά σε αυτό, θα πρέπει να δούμε πώς συνδέονται οικονομικά ασθενέστερες χώρες. Να βαδίσουμε εφεξής προκειμένου να ενισχύσουμε τα χρήματα, τα οποία μπορεί να διανέμει η Ευρωπαϊκή Επιτροπή.

 Αγαπητοί συνάδελφοι, πριν ένα μήνα, είχα την τύχη να συμμετάσχω στην πρώτη δημόσια συζήτηση που έγινε στο Ευρωκοινοβούλιο, ήταν και ο συνάδελφος κ. Δανέλλης μαζί, για την αναθεώρηση, αυτού που εμείς τώρα κυρώνουμε για πρώτη φορά. Γιατί, σε επίπεδο Ε.Ε., Ευρωκοινοβουλίων, έχει αρχίσει η συζήτηση για την αναθεώρηση του πενταετούς προγράμματος. Και θα σας αναφέρω, πολύ συνοπτικά, τι εμείς θεωρούμε ότι πρέπει πια να συζητήσουμε. Αυτό σε ένα βαθμό ελπίζω, να το ενστερνιστεί και η Κυβέρνηση. Επαναλαμβάνω, εκ μέρους της Δημοκρατικής Συμπαράταξης, στο πλαίσιο της πρωτοβουλίας του Ευρωπαϊκού Κόμματος Σοσιαλιστών και Δημοκρατών, προκειμένου να υπάρξει τη συνδρομή του Ευρωκοινοβουλίου στο Συμβούλιο και την Επιτροπή για την αναθεώρηση αυτού που σήμερα θα κυρώσουμε.

 Πρόταση πρώτη λοιπόν, εκ μέρους της δικής μας πλευράς. Φορολογική εναρμόνιση, χωρίς να θίγεται ο σκληρός πυρήνας του ανταγωνισμού, έτσι ώστε να υπάρχει μια μικρή σύγκλιση των φορολογικών συστημάτων των Κρατών-Μελών, προκειμένου να ωφελούνται και τα Κράτη, που υποχρεωτικά, λόγω των εθνικών τους συνθηκών, έχουν υψηλούς φορολογικούς συντελεστές.

 Εδώ λοιπόν, για πρώτη φορά, εμείς βάζουμε και το ζήτημα της συμμετοχής μέρους των εταιρικών κερδών των εταιρειών της Ε.Ε., προκειμένου να βοηθήσουν και οι εταιρείες στην βελτίωση και στην αύξηση του προϋπολογισμού της Κοινότητας.

 Δεύτερη πρόταση. Δημιουργία ενός Πανευρωπαϊκού Ταμείου Απασχόλησης. Και εδώ θέλω να καταθέσω, τη δική μας τουλάχιστον άποψη, ότι όποιες επιμέρους πολιτικές και εάν ασκήσει το κάθε κράτος-μέλος ή τομεακές πολιτικές μέσω του Ευρωπαϊκού Κοινωνικού Ταμείου ή άλλων χρηματοδοτικών σχημάτων, προκειμένου να χτυπήσουμε την ανεργία, όλα αυτά τα μέσα θα είναι ατελέσφορα, εάν δεν υπάρξει μια ενιαία, πανευρωπαϊκού χαρακτήρα συστράτευση με συγχρηματοδότηση από όλα τα κράτη-μέλη, προκειμένου τη μάστιγα της εποχής, που είναι η ανεργία, να τη χτυπήσουμε σε πανευρωπαϊκό επίπεδο. Γι’ αυτό λοιπόν, η δική μας πρόταση, η δεύτερη πρόταση μας, έχει να κάνει με τη διαμόρφωση ενός ευρωπαϊκού ταμείου απασχόλησης, δηλαδή, καταπολέμηση της ανεργίας. Πολύ περισσότερο αυτό ενδιαφέρει την πατρίδα μας, όπου η ανεργία των νέων, έχει ξεπεράσει το 50%.

 Και η τρίτη πρόταση, την οποία καταθέσαμε είναι ότι επαναφέραμε στον διάλογο του Ευρωκοινοβουλίου, μια πρόταση που είχε καταθέσει η Κοινοβουλευτική ομάδα του ΠΑ.ΣΟ.Κ., τότε, του 2011, με εισηγήτρια Ελληνίδα Ευρωβουλευτή, την κυρία Ποδηματά, για τον φόρο επί των χρηματοπιστωτικών συναλλαγών. Είναι αυτό που ονομάζουμε φόρος Τόμπιν. Ο φόρος Τόμπιν λοιπόν, ο οποίος είχε γίνει αποδεκτός από το Ευρωκοινοβούλιο, τον αρνήθηκε η Ευρωπαϊκή Επιτροπή. Μετά από πίεση, όμως της ομάδας των ευρωπαίων σοσιαλιστών και Δημοκρατών, τον απεδέχθη και η Ευρωπαϊκή Επιτροπή, αλλά δυστυχώς, στο τέλος τον απέρριψε το Συμβούλιο Κορυφής. Θεωρώ ότι είναι χρήσιμο, στο πλαίσιο της αναδιαπραγμάτευσης που είναι σε εξέλιξη, εμείς να το επαναφέρουμε, ως μια ακόμη νέα πηγή χρηματοδότησης του Κοινοτικού Προϋπολογισμού.

 Και τελειώνω, αγαπητοί συνάδελφοι, με το όποιο συμπέρασμα θα μπορούσε να βγάλει κανείς, από μια τέτοια προσέγγιση. Είναι βέβαιο ότι η Ευρώπη περνάει άσχημες στιγμές αυτή τη στιγμή. Δύσκολες στιγμές. Η ατολμία της, η κοντόφθαλμη λογική της στην αντιμετώπιση, κυρίως των κρίσεων, για να ξεκινήσουμε από την ρωσοουκρανική, να περάσουμε στην χρηματοπιστωτική και ασφαλώς στο προσφυγικό και στα τεράστια προβλήματα της ανεργίας, η ατολμία αυτή έχει επιτρέψει σε δυνάμεις αντιδραστικές, δυνάμεις ρατσιστικές, δυνάμεις ακροδεξιές, να μην είναι απλώς ευρωσκεπτικιστικές, αλλά να είναι αντιευρωπαϊκές.

 Εμείς λοιπόν, θεωρώ, ως Εθνικό Κοινοβούλιο,, εμείς τουλάχιστον από τη δική μας πλευρά θα το επιδιώξουμε, δεν πρέπει να επιτρέψουμε να επανεκδοθεί ένα νέο βιβλίο του ιστορικού Μαρκ Μαζάουερ, που να λέει «Ευρώπη, η σκοτεινή Ήπειρος».

Ένα βιβλίο, το οποίο θα πρέπει να υπερνθυμίζει σε όλους, ότι αυτή η διεθνική οντότητα, που παρά τα προβλήματά της είναι το καλύτερο πλαίσιο μέσα στο οποίο μπορεί να λειτουργήσει μια κοινωνία, είναι μια διεθνική οντότητα, η οποία έχει φέρει ειρήνη, ευημερία και ισορροπία στους ευρωπαϊκούς λαούς.

Είναι προφανές, κύριε Πρόεδρε και αγαπητοί συνάδελφοι, ότι εμείς θα στηρίξουμε και θα ψηφίσουμε τη συγκεκριμένη κύρωση της σύμβασης.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Αναστασιάδης.

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Νέας Δημοκρατίας): Κύριε Πρόεδρε, κυρίες και κύριοι συνάδελφοι, εισάγετε σήμερα προς συζήτηση και ψήφιση η κύρωση της απόφασης του Συμβουλίου του 2014 - και μάλιστα έγινε επί Ελληνικής Προεδρίας - της Ευρωπαϊκής Ένωσης με τους ίδιους πόρους και θεωρείται πολύ σημαντική η απόφαση αυτή, διότι καθορίζει το πλαίσιο της είσπραξης των ιδίων πόρων για μια πενταετία, έτσι ώστε να υπάρχει νομισματική σταθερότητα.

Φυσικά η απόφαση αυτή καταργεί προηγούμενη απόφαση του 17 και με τη συγκεκριμένη απόφαση θεσπίζονται συγκεκριμένοι κανόνες δικαίου με στόχο τη χρηματοδότηση του ετήσιου Προϋπολογισμού της Ένωσης σύμφωνα με το άρθρο 311 της συνθήκης για τη λειτουργία της Ευρωπαϊκής Ένωσης.

Ο Προϋπολογισμός της Ένωσης, όπως γνωρίζουμε όλοι, χρηματοδοτείται, κυρίως, από ίδιους πόρους και τα έσοδά του καθορίζονται από το Συμβούλιο κατόπιν διαβούλευσης με το Ευρωπαϊκό Κοινοβούλιο.

Η απόφαση σχετικά με το σύστημα ιδίων πόρων απαιτεί επικύρωση από τα κράτη - μέλη.

Πρωταρχικός σκοπός είναι η παροχή δημοσιονομικής αυτονομίας στην Ε.Ε. εντός των ορίων πάντα της δημοσιονομικής πειθαρχίας και ίσως και για το λόγο αυτό με την απόφαση αυτή μειώνεται κατά 0,01 ο προϋπολογισμός.

Οι ίδιοι πόροι για την κάλυψη των ετήσιων πιστώσεων πληρωμών περιορίζονται σήμερα 1,23% του Ακαθάριστου Εθνικού Εισοδήματος της Ε.Ε..

Πιο αναλυτικά, οι ίδιοι πόροι που θεσμοθετήθηκαν με την απόφαση του 1970 και εισπράττονται από τότε μέχρι σήμερα είναι οι εξής:

Υπάρχει ίδιος πόρος που βασίζεται στο Φόρο Προστιθέμενης Αξίας, που συνίσταται στη μεταβίβαση προς την Ένωση ενός ποσοστού του Φ.Π.Α., που εκτιμάται, ότι εισπράττεται από τα κράτη - μέλη.

Ακόμη υπάρχει ίδιος πόρος, που βασίζεται στο Ακαθάριστο Εθνικό Εισόδημα και δημιουργήθηκε με την απόφαση του 1988 του Συμβουλίου -της ΕΟΚ τότε- και αποτελεί εισφορά επί του Ακαθάριστου Εθνικού Εισοδήματος των κρατών - μελών σε ενιαίο ποσοστό, που καθορίζεται κάθε χρόνο πάνω στο πλαίσιο της διαδικασίας του Προϋπολογισμού και η είσπραξή του χρηματοδοτεί τον κύριο όγκο του Προϋπολογισμού της Ε.Ε..

 Τέλος, η διόρθωση των δημοσιονομικών ανισορροπιών μεταξύ των εισφορών των κρατών - μελών αποτελεί επίσης μέρος του τρέχοντος συστήματος των ιδίων πόρων.

Με τη νέα απόφαση, λοιπόν, εισάγονται κάποιες διαφοροποιήσεις στα εξής σημεία:

Αναλυτικότερα, στην παράγραφο 3 του άρθρου 2 της απόφασης του Συμβουλίου του 2014 σημειώνεται, ότι τα κράτη - μέλη παρακρατούν, πλέον, ως έξοδα είσπραξης το 20% των πόρων, που αναφέρονται στην παράγραφο 1 του στοιχείου α΄ της ίδιας απόφασης.

Στην προηγούμενη απόφαση του 2007, το ποσοστό αυτό της παρακράτησης ήταν 25% των παραδοσιακών ιδίων πόρων, άρα έχουμε μια μείωση του 5%, περίπου.

Στην παράγραφο 4 του ιδίου άρθρου της απόφασης αναγράφεται, ότι ο ενιαίος συντελεστής που εφαρμόζεται για όλα τα κράτη – μέλη, ορίζεται σε 0,30%.

Επίσης, ο συντελεστής καταβολής των ιδίων πόρων που βασίζονται στο Φ.Π.Α για τη Γερμανία, τις Κάτω Χώρες και τη Σουηδία διαμορφώνεται στο 0,15% για την περίοδο 2014-2020.

Υπάρχει, δηλαδή, αύξηση του ποσοστού σε σύγκριση με την παλαιότερη περίοδο 2007-2013, που τότε ανερχόταν στο ποσοστό 10%, περίπου.

Επίσης, στην παράγραφο 5 το ίδιου άρθρου σημειώνεται, ότι για την περίοδο 2014-2020 θα ωφεληθούν οι Κάτω Χώρες από τις ακαθάριστες μειώσεις της ετήσιας συνεισφοράς τους βάση του Ακαθάριστου Εθνικού Εισοδήματος κατά, περίπου, 695 εκατομμύρια ευρώ. Τα ποσά αυτά μετρώνται σε τιμές του 2011.

Τέλος, στην παράγραφο 1, του άρθρου 3, της ίδιας απόφασης, ορίζεται ότι το συνολικό ποσό των ίδιων πόρων που χορηγείται στην Ένωση για την κάλυψη των ετήσιων πιστώσεων για πληρωμές, δεν θα υπερβαίνουν το 1,23% του συνολικού ακαθάριστου εθνικού εισοδήματος των κρατών-μελών, ενώ στην προηγούμενη απόφαση του 2007, το ποσοστό αυτό ανερχόταν σε 1,24%. Όσον αφορά το συνολικό ετήσιο ποσό των πιστώσεων ανάληψης υποχρεώσεων, δεν υπερβαίνει το 1,29% από το 1,31% που ήταν παλαιότερα, επί του συνολικού ακαθάριστου εθνικού εισοδήματος των κρατών-μελών.

Η πλέον πρόσφατη προσαρμογή του συστήματος ιδίων πόρων, αφορά τροποποίηση της εκτελεστικής απόφασης, έτσι ώστε να μπορέσουν τα κράτη-μέλη να αναλάβουν, μέχρι την 1η Σεπτεμβρίου του επόμενου έτους, τη διάθεση των εξαιρετικά υψηλών ποσών που αναμένονται ότι θα προκύψουν από τις προσαρμογές του συστήματος των ιδίων πόρων από Φ.Π.Α και ακαθάριστου εισοδήματος της Ένωσης.

Πάντως, σε διάφορα ψηφίσματα, κατά τα τελευταία έτη, όπως ήταν το ψήφισμα της 17ης Σεπτεμβρίου 2014, για το σύστημα των ιδίων πόρων των Ευρωπαϊκών Κοινοτήτων, το Κοινοβούλιο επεσήμανε τα προβλήματα του συστήματος, ιδίως του συστήματος των ιδίων πόρων και κυρίως, εκείνα που οφείλονται στην υπερβολική του πολυπλοκότητα. Το Κοινοβούλιο είχε διατυπώσει προτάσεις, προκειμένου να εξασφαλιστεί η δημοσιονομική ανεξαρτησία της Ένωσης και προκειμένου να καταστεί η είσπραξη των ιδίων πόρων και των εσόδων απλούστερη, διαφανέστερη και πιο δημοκρατική.

Με βάση τις νέες διατάξεις της Συνθήκης της Λισαβόνας, το Κοινοβούλιο έχει ζητήσει τη ριζική μεταρρύθμιση σε πολλά ψηφίσματα, όπως είναι το ψήφισμα της 13ης Μαρτίου 2013 και υπερψήφισε την πρόταση της Επιτροπής για την μεταρρύθμιση του συστήματος των ιδίων πόρων από τον Φ.Π.Α. Η προτεινόμενη μεταρρύθμιση στοχεύει στην επίτευξη ενός αυτόνομου, δικαιότερου, απλούστερου και διαφανέστερου συστήματος, όπου το μερίδιο των εσόδων από το ακαθάριστο εθνικό εισόδημα θα μειωθεί σε μεγαλύτερο ποσοστό, της τάξεως του 40% και θα αντικατασταθεί από έναν ή περισσότερους γνήσιους ίδιους πόρους.

Επίσης, προτάθηκε, επανειλημμένως από το Κοινοβούλιο, οι διορθώσεις υπέρ των χωρών και διορθωτικοί μηχανισμοί να καταργηθούν προοδευτικά. Η μεταρρύθμιση αυτή, όχι μόνο δεν θα αυξήσει τη συνολική φορολογική επιβάρυνση των πολιτών, αλλά επιπλέον, θα μειώσει την επιβάρυνση των εθνικών ταμείων.

Τέλος, το νομοθετικό ψήφισμα της 16ης Απριλίου 2014, επί του σχεδίου απόφασης του Συμβουλίου για το σύστημα των ιδίων πόρων, το Κοινοβούλιο επισήμανε και την ιδιαίτερη σημασία της ομάδας υψηλού επίπεδο, η οποία έχει αναλάβει, με Πρόεδρο τον κ. Mario Monti, μια γενικότερη επανεξέταση του συστήματος των ιδίων πόρων, σε διάλογο με τα Εθνικά Κοινοβούλια, βασιζόμενη στις αρχές της απλότητας και της δημοκρατικής λογοδοσίας. Εξάλλου, το Ευρωπαϊκό Συμβούλιο της 7ης και 8ης Φεβρουαρίου 2013, διατύπωσε, ότι οι μεταρρυθμίσεις που αφορούν τους ίδιους πόρους θα πρέπει να έχουν ως γνώμονα, τους στόχους της διαφάνειας και της ισοτιμίας. Συνεπώς, κανένα κράτος-μέλος δεν επιτρέπεται να υφίσταται επιπλέον ή περισσότερο δημοσιονομικό βάρος, υπερβολικός σε σχέση με την σχετική του ευημερία.

Νομίζω, ότι αυτός πρέπει να είναι και ο δικός μας στόχος και η βασική μας επιδίωξη. Με δεδομένο ότι η Ε.Ε. διέρχεται μία βαθιά κρίση, πρέπει να συμβάλλουν όλες οι δυνάμεις και όλα τα Κράτη, ώστε να ξεπεράσουμε και να υπερβούμε αυτή την κρίση. Φυσικά, κ. Πρόεδρε, νομίζω ότι δεν χρειάζεται μεγαλύτερη ανάλυση το σχέδιο νόμου και δηλώνουμε ότι είμαστε σύμφωνοι στην κύρωσή του. Ευχαριστώ.

ΜΑΚΗΣ ΜΠΑΟΥΡΑΣ (Πρόεδρος της Επιτροπής): Ευχαριστώ τον κ. Αναστασιάδη. Το λόγο έχει ο κ. Γερμενής από την Χρυσή Αυγή.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου-Χρυσή Αυγή): Ευχαριστώ, κ. Πρόεδρε. Οι ίδιοι πόροι της Ε.Ε. αποτελούν τη βασική πηγή εσόδων για τον προϋπολογισμό της Ε.Ε.. Οι ετήσιες δαπάνες δεν μπορούν να υπερβαίνουν τα έσοδα, δηλαδή, λειτουργεί με ισοσκελισμένο προϋπολογισμό. Οι κανόνες της Ε.Ε. για τους ιδίους πόρους προσδιορίζουν τα διάφορα είδη των εσόδων της Ε.Ε. και τις μεθόδους υπολογισμού και διάθεσής τους.

Συγκεκριμένα, συνιστούν ίδιους πόρους, τα έσοδα από τους παραδοσιακούς ίδιους πόρους ήτοι από εισφορές, πριμοδοτήσεις, συμπληρωματικά ή εξισωτικά ποσά ή συντελεστές δασμούς του κοινού δασμολογίου και δασμούς επί των συναλλαγών με τρίτες χώρες. Την εφαρμογή ενιαίου συντελεστή για όλα τα κράτη μέλη στις εναρμονισμένες βάσεις υπολογισμού του Φ.Π.Α., οι οποίες δεν υπερβαίνουν το 50% του ακαθάριστου εθνικού εισοδήματος κάθε κράτους μέλους, ο ενιαίος συντελεστής καταβολής του ίδιου πόρου που βασίζεται στο Φ.Π.Α., ορίζεται στο 0,30%. Για την περίοδο 2014-2020 ο εν λόγω συντελεστής για τη Γερμανία, για τις Κάτω Χώρες και για τη Σουηδία, ορίζεται στο 0,15%.

Δυνάμει της υπ’ αριθμ. 18227/2016 εκθέσεως του Γενικού Λογιστηρίου του Κράτους επί του συγκεκριμένου σχεδίου νόμου κύρωσης απόφασης προκύπτει από παράρτημα β΄ της εκθέσεως ότι από τις διατάξεις της κυρούμενης με τον υπό ψήφιση νόμο απόφασης, αναμένεται να προκληθεί δαπάνη σε βάρος του Κρατικού Προϋπολογισμού ύψους 12,5 δισεκατομμυρίων ευρώ, η οποία θα κατανεμηθεί στα έτη 2014-2020, 1,8 δισ. ανά έτος.

Για την ίδια περίοδο, όμως, 2014-2020 η Δανία, οι Κάτω Χώρες και η Σουηδία θα ωφεληθούν από ακαθάριστες μειώσεις της ετήσιας συνεισφοράς τους, βάσει του Α.Ε.Π., κατά 130 εκατ. €, 695 εκατ. € και 185 εκατ. €, αντιστοίχως. Η Αυστρία θα ωφεληθεί από ακαθάριστη μείωση της ετήσιας συνεισφοράς της βάσει του ΑΕΠ, κατά 30 εκατ. το 2014, 20 εκατ. το 2015 και 10 εκατ. το 2016.

 Τα ανωτέρω στοιχεία είναι σίγουρα αποκαρδιωτικά και αποδεικνύουν για ακόμη μια φορά ότι η χώρα μας αποτελεί το «φτωχό συγγενή» της Ε.Ε..

 Οι χρόνιες παθογένειες του πολιτικού συστήματος, της μίζας και της διαφθοράς, σε συνδυασμό με τη δουλοπρεπή στάση των εκάστοτε κυβερνητικών αξιωματούχων, όταν αυτοί συμμετέχουν στις διαδικασίες των ευρωπαϊκών οργάνων, έχουν αποδυναμώσει τις ελληνικές θέσεις.

 Ποια είναι, όμως, τα κριτήρια της οικονομικής συνεισφοράς της Ελλάδος αναφορικά με τους ίδιους πόρους; Πώς προκύπτει ότι η χώρα πρέπει να καταβάλει μέσω του προϋπολογισμού της 1,8 δισ. ευρώ ετησίως για τα έτη από το 2014 έως και το 2020, όταν άλλες χώρες που δεν ταλανίζονται από την ύφεση των τελευταίων έξι ετών και δεν έχουν υποστεί τις καταστροφικές συνέπειες που υπέστη η Ελλάδα, όπως για παράδειγμα, η Αυστρία, η Σουηδία, η Γερμανία, οι Κάτω Χώρες, θα καταβάλουν τα μισά ή και ακόμη λιγότερα, σύμφωνα με την απόφαση του Συμβουλίου της Ε.Ε.;

Η απάντηση είναι εύκολη και απλή. Η χώρα μας είναι στο στόχαστρο του διεθνούς χρηματοοικονομικού συστήματος και τυγχάνει της χείριστης μεταχείρισης εκ μέρους των αρμοδίων ευρωπαϊκών πολιτικών και οικονομικών οργάνων, γεγονός που έχει ως συνέπεια τη φτωχοποίηση του λαού μας και το ξεπούλημα των εθνικών πλουτοπαραγωγικών πηγών που καθημερινώς διαπιστώνουμε. Διαισθανόμαστε με λύπη και αγωνία την αβεβαιότητα για το μέλλον μας και οφείλουμε να αντισταθούμε με κάθε τρόπο ώστε να ανατρέψουμε τις υπάρχουσες και να διαμορφώσουμε εκ νέου τις δέουσες συνθήκες για την ευημερία της πατρίδας μας. Δεδομένης της δυσμενούς οικονομικής κατάστασης του Ελληνικού Κράτους και σε συνάρτηση με τις εκτιμήσεις του Ευρωπαϊκού Συμβουλίου περί δήθεν αναλογικότητας των δημοσιονομικών βαρών και της ευημερίας -αυτό είναι το ευρωπαϊκό συμβούλιο του Φοντενεμπλό- προκύπτουν ορισμένες προβληματικές.

Η βασικότερη από αυτές είναι ουσιαστικά η ανύπαρκτη διαπραγματευτική πολιτική εκ μέρους των αρμόδιων κυβερνήσεων και ακολούθως η απεμπόληση εκ μέρους των ευρωπαϊκών οργάνων, βασικών στόχων που διέπουν καταστατικά το σαθρό ευρωπαϊκό οικοδόμημα και αφορούν στην κοινωνική και οικονομική ισορροπία μεταξύ των κρατών μελών. Δυστυχώς, η Ελλάδα συνεχίζει να υφίσταται οικονομική επίθεση και στην περίπτωσή της εφαρμόζονται τα δυσμενέστερα μέτρα εντός των πλαισίων της ανάγκης εφαρμογής αυστηρής δημοσιονομικής πειθαρχίας.

Για τους λόγους αυτούς ο Λαϊκός Σύνδεσμος - Χρυσή Αυγή καταψηφίζει το υπό ψήφιση σχέδιο νόμου.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Φαίνεται και στο νομοσχέδιο που συζητάμε ότι οι πόροι είναι λεφτά των λαών και ο προϋπολογισμός της Ε.Ε. τα μοιράζει στα μονοπώλια και σε κατασταλτικούς μηχανισμούς, ευρωστρατό, ευρωαστυνομία κ.λπ..

Η Ελλάδα, δηλαδή, ο λαός πληρώνει 12,5 δις και μην πείτε ότι τα παίρνουμε πίσω, γιατί δεν τα παίρνει πίσω η λαϊκή οικογένεια που έχει τσακιστεί το εισόδημά της και οι ανάγκες της και μαστίζεται από ανεργία και φτώχεια, αλλά μοιράζονται στους μεγάλους επιχειρηματικούς ομίλους. Βεβαίως, κανείς μπορεί να βγάλει τα συμπεράσματά του, 35 χρόνια στην Ε.Ε..

Ωφελήθηκε η εργατική τάξη και τα λαϊκά στρώματα της πόλης και της υπαίθρου; Από το κακό στο χειρότερο, τα μεσαία στρώματα καταστρέφονται, συρρικνώνονται και τα τελευταία εργατικά και κοινωνικά δικαιώματα που έχουν απομείνει από την κατάργηση συλλογικών συμβάσεων μόνιμης και σταθερής δουλειάς, μισθοί και συντάξεις φτώχειας, ετοιμάζονται ομαδικές απολύσεις περιορισμοί ακόμα και στο δικαίωμα της απεργίας και άλλα.

Για την δημοκρατία τι να πρωτοθυμηθούμε; Τα δημοψηφίσματα για το Ευρωσύνταγμα και το «όχι» του γαλλικού και του ολλανδικού λαού το 2005 που πήγε στα σκουπίδια; Βεβαίως, και το δημοψήφισμα του 2015 στην Ελλάδα για το μνημόνιο πήγε στα σκουπίδια. Η Ε.Ε. μόνο μνημόνια έχει για τους λαούς. Και στην Βρετανία, εδώ που τα λέμε, παρόλο ότι το δημοψήφισμα σήμερα αποτελεί ενδοαστική κόντρα, όχι, δηλαδή, αντίθεση μεταξύ εργατικής τάξης και αστικής τάξης, αλλά παρόλα αυτά έχουν πέσει λυτοί και δεμένοι για να υπερισχύσει το «ναι» στην Ε.Ε.. Ας μην ξεχνάμε ότι λιγότερο από το 50% των λαών πάνε να ψηφίσουν στις Ευρωεκλογές.

Τώρα πιο ειδικά σε αυτό το σχέδιο νόμου, την κύρωση της απόφασης του Συμβουλίου που καθορίζει τις πηγές και το ποσό των ιδίων πόρων. Οι συνεισφορές των κρατών μελών φαίνονται και από τις εισφορές που υποχρεώνονται τα κράτη μέλη να δίνουν από το εθνικό προϋπολογισμό, το 1,23% του ακαθάριστου εθνικού εισοδήματος, δηλαδή είναι περίπου το 0,9 του ΑΕΠ της κάθε χώρας, οι δασμοί επί των εισαγωγών από χώρες εκτός Ε.Ε. και οι φόροι για την παραγωγή ζάχαρης και το ποσοστό από το ΦΠΑ που εισπράττεται από τις χώρες της Ε.Ε..

Βεβαίως, με την απόφαση παραμένει η επιστροφή χρημάτων στην Βρετανία με βάση το ειδικό καθεστώς που ξεκίνησε από τη Θάτσερ και συνεχίζεται. Μειωμένες πληρωμές προβλέπονται για Ολλανδία, Σουηδία και μειωμένη απόδοση ΦΠΑ για Γερμανία, Ολλανδία, Σουηδία και Αυστρία. Ακόμα μειώνεται το ποσόν που παρακρατούν τα κράτη μέλη σαν έξοδα για την είσπραξη του ΦΠΑ από το 25% που ήταν πριν σε 20%, σε όφελος του προϋπολογισμού και των εσόδων της Ε.Ε..

Αυτό είναι ένα μέρος από το βαρύ τίμημα, που πληρώνει ο λαός μας, από τη συμμετοχή της χώρας σ’ αυτή τη διακρατική ιμπεριαλιστική ένωση των μονοπωλίων, χρήματα από τη λεηλασία του τσακισμένου εισοδήματος των εργατικών λαϊκών νοικοκυριών από τη φοροεπιδρομή, που υφίστανται, από τη σημερινή Κυβέρνηση και τις προηγούμενες. Να πω ότι υπάρχει συζήτηση, η οποία βρίσκεται σε εξέλιξη, για την εξεύρεση και πρόσθετων πόρων από τα κράτη μέλη, για τη χρηματοδότηση του ευρωενωσιακού προϋπολογισμού, που θα πληρώσουν και πάλι η εργατική τάξη και τα λαϊκά στρώματα.

Συνεπώς, είναι ένας προϋπολογισμός βαθιά ταξικός, όπως είναι και ο ελληνικός προϋπολογισμός, όχι μόνο γιατί τα έσοδα προέρχονται, σε συντριπτικό βαθμό, από την αφαίμαξη του λαϊκού εισοδήματος, με την άμεση και έμμεση φορολογία, αλλά και γιατί αναδιανέμεται το εργατικό λαϊκό εισόδημα σε όφελος των μονοπωλιακών ομίλων, μέσα από τα ευρωενωσιακά ταμεία και τα χρηματοδοτικά εργαλεία της Ε.Ε..

Η προπαγάνδα, που καλλιεργείται τόσα χρόνια και σήμερα ακούστηκε και από προλαλήσαντες, ότι η Ε.Ε. και η αστική διαχείριση για τα χρήματα και τα κονδύλια, που ρέουν, δήθεν, στη χώρα μας από την Ε.Ε., με συγχωρείτε αλλά να δούμε, εάν έχει ωφεληθεί κανείς, από τα λαϊκά στρώματα, γιατί αποδεικνύεται ότι είναι απάτη και ένα από τα πολλά ψέματα για την Ε.Ε..

Για κάθε ένα ευρώ που παίρνουμε, δίνουμε πολλαπλάσια - αυτά υπάρχουν και από μελέτες - για αγορά τεχνολογίας, μηχανημάτων και άλλα από τα ευρωπαϊκά μονοπώλια. Επίσης καθορίζουν ποιοι κλάδοι θα συρρικνωθούν και ποιοι θα αναπτυχθούν. Για παράδειγμα, πριμοδοτούνται απλόχερα οι ανεμογεννήτριες και τα φωτοβολταϊκά, για να αγοράζουμε από τη Γερμανία, όμως η ναυπηγοεπισκευαστική βιομηχανία συρρικνώνεται και ας βρεχόμαστε σχεδόν παντού από θάλασσα και ο εμπορικός μας στόλος έχει διεθνώς δεσπόζουσα θέση.

Έτσι είναι ο καπιταλιστικός τρόπος παραγωγής, είναι για το κέρδος των καπιταλιστών, αλλά όχι για τις ανάγκες του ανθρώπου. Ο λαός μας, λοιπόν, πληρώνει πολύ ακριβά τα δεσμά στη λυκοσυμμαχία των καπιταλιστικών με την αντιλαϊκή βαρβαρότητα, την προώθηση της στρατηγικής του κεφαλαίου.

Γι' αυτό, λοιπόν, εμείς καταψηφίζουμε την αφαίμαξη των λαϊκών νοικοκυριών για να χρηματοδοτείται η Ε.Ε., ο εχθρός των λαών, στήριγμα των μονοπωλίων και των συμφερόντων και γι' αυτό βέβαια οι αστικές κυβερνήσεις σε όλα τα κράτη μέλη της, και στην Ελλάδα, τη στηρίζουν, καλλιεργώντας αυταπάτες, ότι ο καπιταλισμός και οι ενώσεις τους μπορούν να εξανθρωπιστούν και να σταματήσουν να εκμεταλλεύονται άγρια τον άνθρωπο και τις ανάγκες του. Κοροϊδεύουν συνειδητά, καταψηφίζουμε, λοιπόν.

ΓΕΡΑΣΙΜΟΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Εμείς στο «Ποτάμι» υπερψηφίζουμε την κύρωση της απόφασης του Συμβουλίου, σχετικά με το σύστημα ιδίων πόρων της Ε.Ε., την απόφαση του 2014, όμως η σημερινή ευρωπαϊκή πραγματικότητα είναι πολύ μακριά από την πραγματικότητα του 2014, όταν το Συμβούλιο οδηγήθηκε στη συγκεκριμένη απόφαση.

Σήμερα, μιλάμε για μια άλλη πραγματικότητα, που όπως γνωρίζετε πολύ καλά, κύριε Υπουργέ, είμαστε λίγο πριν τη συζήτηση της μεσοπρόθεσμης αναθεώρησης του πολυετούς δημοσιονομικού πλαισίου, που μας βάζει σε μια άλλη λογική, ανάγκες και μια άλλη, συνολικά, πραγματικότητα, στη διαμόρφωση της οποίας πρέπει να συμμετέχουμε.

Να θυμίσω ότι πίσω, στο πολύ μακρινό σήμερα, όχι τόσο χρονικά, όσο σε σχέση με τις πραγματικότητες, 2012 - 2013, όταν άρχισε η συζήτηση για την κατάληξη του Προϋπολογισμού, που θα στήριζε το πολυετές δημοσιονομικό πλαίσιο 2014 - 2020, είναι επταετές και όχι πενταετές, το οποίο είναι το τρέχον δημοσιονομικό πλαίσιο, υπήρχε μια πολύ μεγάλη απόσταση μεταξύ των προσεγγίσεων του Συμβουλίου και του Ευρωπαϊκού Κοινοβουλίου.

Έτσι χρειάστηκε πάνω από 1,5 χρόνο και φτάσαμε κυριολεκτικά λίγο πριν μπούμε στη διαδικασία την απρόβλεπτη και εξαιρετικά ζημιογόνα σε χώρες όπως και η Ελλάδα του ότι αν δεν καταλήγαμε το 2013 στον προϋπολογισμό αυτόν μάλλον θα είχαμε το 2014 την υιοθέτηση των δωδεκατημορίων διότι δεν είχαμε τρέχοντα προϋπολογισμό. Έτσι οδηγηθήκαμε σε έναν συμβιβασμό και στην συναπόφαση του Συμβουλίου, η οποία προέβλεπε για πρώτη φορά στην ιστορία της ΕΕ μείωση του προϋπολογισμού. Μείωση εξαιτίας των μειωμένων εισφορών που τα κράτη μέλη μέσα στην καρδιά της κρίσης οδηγήθηκαν σε μια συναπόφαση και επιβολή αυτής της απόφασης προφανώς αφού οι εθνικές κυβέρνησεις αποφασίζουν γιατί εκείνες πληρώνουν. Έτσι λοιπόν το Κοινοβούλιο δέχθηκε παρά τις διαμαρτυρίες και την αντίθετη απόλυτη άποψη που είχε κατά μεγάλη πλειοψηφία δέχθηκε τον μειωμένο προϋπολογισμό. Ο μειωμένος προϋπολογισμός, γιατί δεν μπορούσε να κάνει διαφορετικά πολύ γρήγορα έδειξε τα όρια του και θα αναφερθώ πολύ σύντομα σε αυτό.

 Αυτό που κέρδισε το Κοινοβούλιο προκειμένου να αποδεχθεί τον συμβιβασμό ήταν ότι για πρώτη φορά έχουμε το θεσμό της ενδιάμεσης αναθεώρησης. Αυτό δηλαδή που πρόκειται να γίνει τους πρώτους μήνες του 2017 όπου θα ξαναδούμε και θα εκτιμήσουμε τα πράγματα σε σχέση με τη σημερινή πολύ διαφορετική πραγματικότητα που υπήρχε για το 2014. Ο τρέχων προϋπολογισμός έχει κυριολεκτικά τιναχθεί στον αέρα. Έχουν ήδη χρησιμοποιηθεί όλες οι διατάξεις ευελιξίας που προβλέπονται από το πολυετές δημοσιονομικό πλαίσιο έχουν χρησιμοποιηθεί τα αποθεματικά και επίσης, παρόλα αυτά έχουμε μια συσσωρευμένη καθυστέρηση πληρωμών η οποία βεβαίως αγγίζει κάθε προγραμματική δράση και αγγίζει κάθε χώρα μέλος ιδιαίτερα τις χώρες εκείνες που έχουν απόλυτη ανάγκη των ευρωπαϊκών πόρων. Αυτό που έφερε στα όρια του τις αντοχές του προϋπολογισμού είναι αφενός οι αυξημένες ανάγκες δεν δέχθηκε τότε το Συμβούλιο αυτό που λογικά έλεγε το Κοινοβούλιο ότι εδώ θα έχουμε άλλη μια χώρα μέλος την Κροατία. Άρα αντί να αυξήσουμε τον προϋπολογισμό όπως εσείς απαιτείτε έχουμε όμως και τις νέες ανάγκες που απορρόφησαν πάρα πολλούς πόρους που δεν είχαν προβλεφθεί όπως είναι οι μεγάλες ροές μεταναστευτικές προσφυγικές που ήταν απρόβλεπτες τα ζητήματα εσωτερικής ασφάλειας, η αυξημένη ανεργία ιδίως των νέων, όπως επίσης το χαμηλό επίπεδο των επενδύσεων που μείωσε τους ίδιους πόρους που εμμέσως προκύπτουν από τις επενδύσεις βεβαίως.

Για όλους αυτούς τους λόγους έχει αρχίσει προ πολλού μια συζήτηση και μια διερεύνηση εξεύρεσης νέων πόρων, γιατί όπως ειπώθηκε και λίγο πριν υπάρχει μια πολύ μεγάλη ανατροπή των ισορροπιών που υπήρχαν δηλαδή από τη δεκαετία του ΄80 μέχρι σήμερα από εκεί που ήταν περίπου 10% οι κρατικές εισφορές που προκύπτουν σύμφωνα με το ακαθάριστο εθνικό εισόδημα του κάθε κράτους μέλους σήμερα έχουμε φθάσει στο να είναι περίπου της τάξης του 80% των πόρων της ένωσης να είναι οι εισφορές των κρατών – μελών. Γι’ αυτό το λόγο εναγωνίως αναζητούνται νέοι ίδιοι πόροι.

Έλεγα λοιπόν ότι σήμερα είναι σε εξέλιξη μια συζήτηση που αναζητά νέους ίδιους πόρους προκειμένου να περάσουμε σε μια συνολική μεταρρύθμιση του συστήματος ίδιων πόρων της ΕΕ. Δεν θα μπω σε επιμέρους προτάσεις που ήδη έχουν ακουσθεί θα αναφερθώ μόνο σε μια προβληματική που υπάρχει και που πρέπει να είμαστε, κύριε Υπουργέ, πολύ προσεκτικοί, γι’ αυτό να είμαστε παρόντες σε όλες τις διαδικασίες. Επειδή φλερτάρουν κυρίως οι Βόρειες Χώρες με την υιοθέτηση της λογικής που διέπει το Πακέτο Γιούνγκερ, δηλαδή της μόχλευσης πόρων ιδιωτικών κυρίως πόρων για τη δημιουργία προϋποθέσεων ανάπτυξης και βεβαίως, οι Βόρειες Χώρες για πολύ συγκεκριμένους λόγους έχουν την οργάνωση τις δομές την ποιότητα της οικονομίας τους τέτοια ώστε να αξιοποιούν εύκολα τις ευκαιρίες αυτές.

Δεν συμβαίνει, όμως, το ίδιο με τις νότιες χώρες και βεβαίως κυρίως εμάς. Γι’ αυτό το λόγο πρέπει να είμαστε παρόντες στις διαδικασίες που έχουν ήδη ξεκινήσει σχετικά με τη προετοιμασία της μεσοπρόθεσμης αναθεώρηση που θα γίνει το πρώτο εξάμηνο του 2017.

Κλείνοντας θέλω να πω ότι είναι εξαιρετικού ενδιαφέροντος βεβαίως η έκθεση η τελική από την ομάδα υψηλού επιπέδου μέχρι το τέλος του 2016. Επίσης είναι εξαιρετικά ενδιαφέρουσες οι διαδικασίες που γίνονται στις ευρωπαϊκές πολιτικές ομάδες που είναι σε εξέλιξη όπως αναφέρθηκε από τον κ. Μανιάτη ότι συμμετέχουμε στις διαδικασίες που ξεκίνησε πρώτη η ομάδα των Ευρωπαίων Σοσιαλιστών Δημοκρατών δημιουργώντας ένας δίκτυο από ευρωβουλευτές και Εθνικούς βουλευτές προκειμένου να συμβάλλουν ουσιαστικά όχι μονάχα στον προβληματισμό και τις προτάσεις που θα κατατεθούν γι’ αυτήν την μεγάλη μεταρρύθμιση αλλά και να είμαστε προετοιμασμένη κατά τις στιγμές που θα κληθούμε να πάρουμε αποφάσεις για να συμμετέχουμε με τις συμμαχίες τις οποίες θα έχουν διαμορφωθεί.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων): Καλούμαστε σήμερα να κυρώσουμε το παρόν σχέδιο νόμου, το οποίο θα συμβάλει σε σταθερότητα νομισματική για μια πενταετία τουλάχιστον. Σκοπός είναι η παροχή δημοσιονομικής αυτονομίας εντός της Ευρωπαϊκής Ένωσης. Βέβαια για να κατανοήσουμε το μηχανισμό θα ήταν χρήσιμο να γίνει μια ιστορική αναδρομή. Καταρχάς, η Συνθήκη Ευρατόμ χρησίμευε για τον συντονισμό των ερευνητικών προγραμμάτων των κρατών, ώστε να γίνει η δέουσα ειρηνική χρήση της πυρηνικής ενέργειας. Αργότερα, βέβαια, εξελίχθηκε σε μια κοινή δεξαμενή γνώσεων, υποδομών και χρηματοδοτικών πόρων για τις συμβαλλόμενες χώρες της Ευρωπαϊκής Ένωσης, ενώ παράλληλα αναβαθμίστηκε η εποπτεία που αφορά την πυρηνική ενέργεια. Δόθηκε τεράστια έμφαση στην ασφάλεια λειτουργίας των πυρηνικών εγκαταστάσεων, καθώς και στην αποθήκευση ραδιενεργών αποβλήτων. Η Ευρατόμ αφορά ένα τεράστιο κεφάλαιο για την Ευρωπαϊκή Ένωση, το οποίο εκτός από τους προφανείς κοινωνικούς και περιβαλλοντολογικούς λόγους αφορά και τις υπηρεσίες υψηλής προστιθέμενης αξίας για τα μέλη και την ενεργειακή τους επάρκεια. Μάλιστα η διεύρυνση της Ευρατόμ σε συνεργασίες και με χώρες εκτός Ευρωπαϊκής Ένωσης καταδεικνύει ότι πρόκειται από έναν ισχυρό πυλώνα της Ευρωπαϊκής Ένωσης που την καθιστά κυρίαρχο ενεργειακό πόλο παγκοσμίως.

Η Ένωση Κεντρώων φυσικά στηρίζει το πνεύμα για ομαλή συνεργασία της χώρας μας με το ευρωπαϊκό κανονιστικό πλαίσιο που περικλείει την Ευρατόμ. Ο θεμελιώδης στόχος της Ευρωπαϊκής Ένωσης εξυπηρετείται με τέτοιες πρωτοβουλίες και κάποιες δυνατότητες συνεργασίας σε τόσο κρίσιμους τομείς. Έχουμε μια σοβαρή ένσταση, όσον αφορά στην συμβολή της χώρας μας. Καλείται αναδρομικά από το 2014 μέχρι το 2020 να καταβάλει 1,8 δις κατ’ έτος ενώ οι κάτω χώρες που είναι πλούσιες χώρες - εμείς περνάμε σοβαρή κρίση θα έπρεπε το θέμα να το διεκδικήσουμε για μια καλύτερη συμπεριφορά από τους εταίρους μας – θα καταβάλλουν τα μισά. Λοιπόν, πριμοδοτούνται η Γερμανία, η Σουηδία, η Ολλανδία κ.λπ. εις βάρος των φτωχότερων.

Λοιπόν, στον κανονιστικό θεσμικό πλαίσιο της Ευρατόμ η συγκρότηση επιχειρήσεων για την εφαρμογή συγκεκριμένων πρωτοβουλιών. Είναι δε πρωταρχικής σημασίας για την ανάπτυξη της πυρηνικής βιομηχανίας της Ευρώπης. Για παράδειγμα υπάρχει η εταιρεία Jet Joint European Torus, η οποία επιχειρεί στον τομέα της πυρηνικής. Αυτή, βέβαια, η επιχείρηση διαλύθηκε το 2000, αλλά οι δραστηριότητες συνεχίζονται σήμερα υπό την αιγίδα της ευρωπαϊκής συμφωνίας ανάπτυξης.

Υπάρχει το πρόγραμμα του διεθνούς πειραματικού θερμοπυρηνικού αντιδραστήρα, το πλαίσιο υλοποίησης του Σχεδίου Προγράμματος περιλαμβάνει και την επέκταση εκτός Ευρώπης των δραστηριοτήτων αυτών και εκεί έχουμε κάποια ένσταση, γιατί είμαστε υπέρ της πιο ήπιας εκμετάλλευσης, δηλαδή πιο ήπιων μορφών παραγωγής εισαγωγής ενέργειας. Εξάλλου εγκυμονεί σοβαρούς κινδύνους, όσον αφορά την εξαγωγή της τεχνολογίας εκτός της Ε.Ε., ξέρουμε, ότι τα μέτρα δεν είναι τόσο αυστηρά, όσο εντός Ευρώπης.

Παρ’ όλα αυτά η Ευρατόμ αποτελεί κατάκτηση, τόσου σε ενεργειακό όσο σε οικονομικό, αναπτυξιακό επίπεδο και εμείς είμαστε θετικοί παρόλες τις ενστάσεις μας, διότι είναι μια ελπίδα, τουλάχιστον μείωσης της ανεργίας. Οι μετατροπές του τρέχοντος νομοσχεδίου σχετικά, με τους καταβαλλόμενους φόρους από τα κράτη-μέλη της Ε.Ε., βασίζεται σε συγκεκριμένα στοιχεία και εκτιμήσεις της Κοινότητας και αφορούν την αμέσως επόμενη χρονική περίοδο. Αποτελούν επομένως εύλογες απαιτήσεις και λαμβάνουν υπόψη τις φορολογικές συνθήκες, τους τελευταίους ΦΠΑ και τις δυνατότητες της κάθε χώρας σε σχέση με το συγκεκριμένο συνεργατικό επιχείρημα .

Οι χώρες, όπως είπα προηγουμένως, που ωφελούνται ιδιαίτερα με ειδικές ρυθμίσεις είναι οι κάτω χώρας, η Δανία, η Σουηδία. Υπάρχουν και κάποιες αναπροσαρμογές στο εύρος και στο είδος των ιδίων πόρων, σαφώς πρέπει να εγκριθούν από το Ελληνικό Κοινοβούλιο, όμως πρέπει, να δούμε και πως θα διαχειριστούμε το θέμα των περαιτέρω διευκολύνσεων προς τις Κάτω Χώρες εν αντιθέσει προς τη δική μας.

Πρέπει λοιπόν, να προχωρήσει η διαδικασία, για κοινοτική συνεργασία στο πλαίσιο της Συνθήκης της Ευρατόμ, χωρίς προσπάθειες υπονόμευσης είναι μια ελπίδα, για τη μείωση της ανεργίας και την καλύτερη οργάνωση της Ευρώπης. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε τον κ. Καβαδέλλα. Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ: Ήθελα να ρωτήσω εσάς και τον κ. Χουλιαράκη, πήραμε δύο τροπολογίες, έχουμε χρόνο να τις δούμε. Αυτό όμως, που θέλω να σας ρωτήσω είναι.

Σκοπεύετε να φέρετε και άλλες; Μην αιφνιδιαστούμε τελευταία στιγμή και δεν μπορούμε να διαβάσουμε το περιεχόμενο, αυτό το ζήτημα βάζω.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Παρακαλώ τον κ. Χουλιαράκη.

ΓΙΩΡΓΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών): Ευχαριστώ, κύριε Πρόεδρε, δεν θα πω πολλά πάνω στο Σχέδιο Νόμου, για την «Κύρωση της Απόφασης του Συμβουλίου 2014 /336 της Ε.Ε.». Είναι μια υποχρέωση, που προκύπτει από τη συμμετοχή μας στην Ε.Ε. και επιβεβαιώνει το σύστημα χρηματοδότησης του Ευρωπαϊκού Προϋπολογισμού, οι πόροι είναι δεδομένοι. Είναι οι δασμοί επί συναλλαγών με τρίτες χώρες, είναι οι πόροι με βάση το ΦΠΑ, και βέβαια είναι οι πόροι με βάση το Ακαθάριστο Εγχώριο Προϊόν της κάθε χώρας , όπως ισχύει από το 1988.

Η επιδίωξη της Ε.Ε. είναι να προστεθεί, τουλάχιστον ένας επιπλέον φόρος, σχετικά με τους φόρους επί των χρηματιστηριακών συναλλαγών, πράγμα που ακόμη δεν έχει ολοκληρωθεί.

Αυτό που ήθελα, να πω σε σχέση με τον Ευρωπαϊκό Προϋπολογισμό είναι το εξής:

Η μακροοικονομική πολιτική, σε επίπεδο Ε.Ε., αλλά και Ευρωζώνης, διέπεται από μια βασική ανισορροπία. Από τη μια πλευρά, η άσκηση νομισματικής πολιτικής γίνεται κεντρικά- μέσω της Ευρωπαϊκής Κεντρικής Τράπεζας- από την άλλη η δημοσιονομική πολιτική, ασκείται σε επίπεδο εθνικό- κυρίως εθνικό- και διέπεται μόνο από κανόνες δημοσιονομικής πειθαρχίας, που είναι απολύτως αναγκαίοι, αλλά περιορίζουν σημαντικά την ευελιξία της δημοσιονομικής πολιτικής- εάν θέλετε, την «αντικυκλική της διάσταση» - όταν αυτό είναι αναγκαίο, όταν μια οικονομία είναι σε κρίση.

Για να γίνω λίγο πιο συγκεκριμένος.

Εάν ένας οικονομικός κλονισμός- ένα σοκ- καλύπτει το σύνολο της Ευρωζώνης, η νομισματική πολιτική είναι, από μόνη της, απολύτως επαρκής για να σταθεροποιήσει την ευρωπαϊκή οικονομία.

Εάν όμως ένας κλονισμός είναι προσδιορισμένος εθνικά, αφορά δηλαδή μόνο σε μια χώρα- όπως για παράδειγμα την Ελλάδα- η νομισματική πολιτική χάνει την ικανότητα της να σταθεροποιεί μία μόνο χώρα ή δύο χώρες της Ευρωζώνης συνολικά. Εκεί χρειάζεται δημοσιονομική πολιτική. Αν η δημοσιονομική πολιτική περιορίζεται ιδιαίτερα, είτε από τους κανόνες λειτουργίας της Ευρωζώνης, είτε από το πολύ περιορισμένο δημοσιονομικό χώρο- όπως ακριβώς συμβαίνει σήμερα στην Ελλάδα- το κράτος- μέλος δεν έχει απολύτως κανένα εργαλείο σταθεροποίησης.

Εκεί προκύπτει η ανάγκη, είτε του συντονισμού των εθνικών- δημοσιονομικών πολιτικών- όπου χώρες με πλεονάσματα, ακολουθούν επεκτατική πολιτική, για να υποστηρίξουν την ανάκαμψη σε χώρες με μηδενικό ή μικρό δημοσιονομικό χώρο- είτε- και έρχομαι στον ευρωπαϊκό προϋπολογισμό- προκύπτει η ανάγκη διεύρυνσης του ευρωπαϊκού προϋπολογισμού, ενός πολύ μεγαλύτερου προϋπολογισμού από αυτόν που έχουμε αυτή τη στιγμή μπροστά μας, ώστε ακριβώς να επιτελέσει την λειτουργία της οικονομικής σταθεροποίησης, την «αντικυκλική διάσταση» της δημοσιονομικής πολιτικής.

Δικιά μας λοιπόν επιδίωξη, είναι η περαιτέρω ενίσχυση- και θεσμικά και χρηματοοικονομικά- χρηματοδοτικά του ευρωπαϊκού προσανατολισμού, πολύ πέρα από τα σημερινά όρια.

Να περάσω τώρα σε ένα δεύτερο θέμα. Θα ήθελα να καταθέσω νομοθετική βελτίωση στο σχέδιο νόμου, προσθέτοντας στον τίτλο του σχεδίου νόμου τη φράση «και άλλες διατάξεις», ώστε να περιλαμβάνει τις 2 τροπολογίες που μόλις κατέθεσα.

Δύο συνοπτικά λόγια για τις τροπολογίες αυτές.

Η πρώτη τροπολογία αποτελεί, αν θέλετε, αποκατάσταση μιας παράλειψης. Μέχρι την κατάθεση του ενιαίου μισθολογίου, το Νοέμβριο του 2015, υπάλληλοι με τυπικά προσόντα υποχρεωτικής εκπαίδευσης, αλλά με πτυχίο κατώτερης τεχνικής σχολής ή άλλη εμπειρία, με βάση την προκήρυξη της πρόσληψης, είχαν καταταγεί στην κλίμακα των υπαλλήλων δευτεροβάθμιας εκπαίδευσης. Αυτό δεν το προέβλεπε το ενιαίο μισθολόγιο, που κατατέθηκε το Νοέμβριο του 2015, και ακριβώς αυτή την παράλειψη αποκαθιστούμε τώρα.

Θα ήθελα εδώ να πω ένα πράγμα. Πρόθεση της Κυβέρνησης είναι να ενισχύσει την δημόσια διοίκηση με ικανά στελέχη υψηλής ειδίκευσης. Την πρακτική λοιπόν «προκηρύξεων», που θεωρούν κατώτερες τεχνικές σχολές ή αντίστοιχη εμπειρία, ως ισοδύναμο εξειδίκευσης, δεν θα την επαναλάβουμε. Δεν θα την επαναλάβουμε. Προσωπικά, εγώ θεωρώ ότι είναι άδικο, αλλά είμαστε υποχρεωμένοι ακριβώς από το γεγονός, ότι οι άνθρωποι αυτοί προσελήφθησαν με βάση μια συγκεκριμένη προκήρυξη.

Η δεύτερη τροπολογία αφορά στα οδοιπορικά και τις διανυκτερεύσεις του Εθνικού Θεάτρου και του Κρατικού Θεάτρου Βορείου Ελλάδος. Όπως ξέρετε στη διάρκεια του καλοκαιριού είναι υποχρεωμένοι να ταξιδεύουν και να καλύπτουν μεγάλες αποστάσεις για παραστάσεις και αυτό που κάνουμε εδώ, είναι πάλι να αποκαταστήσουμε, κάτι που είχε παραληφθεί, δηλαδή την δυνατότητα τους να διανυκτερεύουν και να εισπράττουν οδοιπορικά γι' αυτό το λόγο.

Θα ήθελα, να πω ότι δημοσιονομικά εξοικονομούμε πόρους, γιατί το σύνολο της δαπάνης - διανυκτέρευση και οδοιπορικά - είναι πια μικρότερο κατά 5 € απ’ αυτό που ίσχυε μέχρι το τέλος του 2015. Ευχαριστώ.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Δεν μου απαντήσατε.

ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών): Συγγνώμη, κυρία Μανωλάκου, το ξέχασα. Όχι. Είναι οι δύο τροπολογίες, που μόλις καταθέσαμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση και εισερχόμαστε στην ψήφιση του σχεδίου νόμου. Ερωτάται η Επιτροπή, εάν γίνεται δεκτό το σχέδιο νόμου επί της αρχής;

ΣΥ.ΡΙΖ.Α.;

ΧΡΗΣΤΟΣ ΑΝΤΩΝΙΟΥ (Εισηγητής του ΣΥ.ΡΙΖ.Α.): «Υπέρ».

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ν.Δ.;

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Ν.Δ.): Στο σχέδιο νόμου ψηφίζουμε «υπέρ», επιφυλασσόμεθα για τις τροπολογίες και σε συνέχεια της ερώτησης της κυρίας Μανωλάκου ρωτώ, κύριε Υπουργέ, εάν προτίθεστε, να φέρετε...

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ήταν σαφής η απάντηση του κ. Υπουργού.

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Ν.Δ.): Ότι δεν θα φέρει.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ναι.

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Ν.Δ.): Εντάξει. Επιφυλασσόμαστε για την Ολομέλεια για τις τροπολογίες.

ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών): Απλώς, να διευκρινίσω ότι δεσμεύομαι, ότι δεν θα υπάρχει άλλη τροπολογία απ’ το Υπουργείο Οικονομικών, προφανώς. Δηλαδή, είναι αδύνατο, να δεσμευτώ για ενδεχόμενες τροπολογίες άλλων Υπουργείων ή βουλευτικές τροπολογίες.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Μόνο του ΕΛΓΑ δεχόμαστε, έτσι όπως την προτείνει το σωματείο, καμία άλλη.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Λοιπόν, προχωράμε. Η Χ.Α. ψηφίζει «κατά» στο νομοσχέδιο.

Η Δημοκρατική Συμπαράταξη;

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Εμείς, υπερψηφίζουμε επί της αρχής τη σύμβαση. Επειδή είδαμε, μάλιστα, ότι κατατέθηκαν δύο εκπρόθεσμες τροπολογίες, προτιθέμεθα και εμείς, δυστυχώς, να καταθέσουμε, αφού η Κυβέρνηση επιλέγει αυτή την τακτική, κάτι το οποίο ήταν καταδικαστέο απολύτως σε προηγούμενες κοινοβουλευτικές περιόδους, δηλαδή σε κυρώσεις συμβάσεων να καταθέτουμε τροπολογίες. Θα ήμασταν ευτυχείς, εάν κανείς δεν κατέθετε καμία τροπολογία.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τι ψηφίζετε στις τροπολογίες;

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Επιφυλασσόμαστε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Επιφυλάσσεστε.

Κ.Κ.Ε.;

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Επί της αρχής «κατά». Για τις τροπολογίες επιφυλασσόμαστε στην Ολομέλεια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): ΠΟΤΑΜΙ;

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Όπως είπα και πριν υπερψηφίζουμε την κύρωση. Με τις τροπολογίες επιφυλασσόμαστε, αλλά καλό θα ήταν η Κυβέρνηση, ν’ αποφύγει από δω και μπρος, γιατί έγινε κατάχρηση του μέτρου αυτού. Είμαστε ειδικές περιπτώσεις σε μη νορμάλ περίοδο, αλλά ας έχει ένα τέλος αυτή η μεθοδολογία, που έχει γίνει κανόνας. Οι κυρώσεις συμβάσεων, παρακαλώ πολύ, ας μη συνοδεύονται από τροπολογίες. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): ΑΝ.ΕΛ.;

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των ΑΝ.ΕΛ.): Ψηφίζουμε «υπέρ» επί της αρχής στο νομοσχέδιο και στις τροπολογίες, επειδή μένουμε στην ουσία.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Η Ένωση Κεντρώων έχει πει «υπέρ» για το νομοσχέδιο. Για τις τροπολογίες δεν είναι ο Εισηγητής παρών, για να ξέρουμε.

Επομένως, το νομοσχέδιο γίνεται δεκτό επί της αρχής, κατά πλειοψηφία.

Γίνεται δεκτό το άρθρο πρώτο;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεκτό, κατά πλειοψηφία. Γίνεται δεκτή η υπουργική τροπολογία με γενικό αριθμό 510 και ειδικό αριθμό 98;

ΠΟΛΛΟΙ ΒΟΥΛΕΥΤΕΣ: Δεκτή, δεκτή.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Γίνεται δεκτή, κατά πλειοψηφία.

Γίνεται δεκτή η υπουργική τροπολογία με γενικό αριθμό 511 και ειδικό αριθμό 99;

ΠΟΛΛΟΙ ΒΟΥΛΕΥΤΕΣ: Δεκτή, δεκτή.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Γίνεται δεκτή, κατά πλειοψηφία.

Γίνεται δεκτό και το ακροτελεύτιο άρθρο;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεκτό, κατά πλειοψηφία.

Ερωτάται η Επιτροπή, εάν γίνεται δεκτό το σχέδιο νόμου και στο σύνολό του;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Συνεπώς, το σχέδιο νόμου του Υπουργείου Οικονομικών «Κύρωση της Απόφασης του Συμβουλίου 2014/335/ΕΕ, Ευρατόμ για το σύστημα των ιδίων πόρων της Ευρωπαϊκής Ένωσης» έγινε δεκτό επί της αρχής, επί των άρθρων και στο σύνολό του, κατά πλειοψηφία. Λύεται η συνεδρίαση.

Στο σημείο αυτό έγινε η γ’ ανάγνωση του καταλόγου των μελών των Επιτροπών. Παρόντες ήταν οι Βουλευτές κ.κ.: Χρήστος Αντωνίου, Δημήτρης Γάκης, Γιώργος Δημαράς, Χρήστος Μαντάς, Μάκης Μπαλαούρας, Σάκης Παπαδόπουλος, Νεκτάριος Σαντορινιός, Νίκος Συρμαλένιος, Σάββας Αναστασιάδης, Απόστολος Βεσυρόπουλος, Ιωάννης Μανιάτης, Διαμάντω Μανωλάκου, Σπυρίδων Δανέλλης και Δημήτρης Καμμένος.

Τέλος και περί ώρα 14.20΄ λύθηκε η συνεδρίαση.

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ

 ΜΑΚΗΣ ΜΠΑΛΑΟΥΡΑΣ ΚΑΤΕΡΙΝΑ ΠΑΠΑΝΑΤΣΙΟΥ